url: =A picing zaw a Minam it kisin hunta ~ Pau Khat Suan :: ZOMI DAILY\nA picing zaw a Minam it kisin hunta ~ Pau Khat Suan\nposted on 23 September 2018 at 8:05 pm Lomkholna: News, Paukhatsuan, Zomi\nZomi kahi hi. Zomi nu le pa sungpan kapiang a, Zo an ne in Zogam ah ka khangkhia hi. Zomi hihna kei’ tel hilo a, kei deih le deihloh tawh zong kisai lo hi. Ong piangsakpa in Zomi a ong piansak hi a, vantung gam katun ciang nangawn in ka kipatna ong kidong hileh Zomi, Zogam pan a ongpai hi’ng kacih kul lai ding hi. Hihpen kei’ tel hilo, kei’ nasep zong hilo, kei’ ut le utloh tawh kisai lo, ka hihna ahi hi.\nSidek liang in kalaih nuam phial zong in kasi kasa kilaih theilo bek hilo, kei ut-tel a apiang hilo kahihman in Zomi hihna kalaih thei ngeikei ding hi. Namdangte’n ong ngai mahmah in, keizong ka ut mahmah phial zong in namdang ka suakthei ngeikei ding hi. Ka Zomipihte’n ong ngai kei zong in ong paithei tuanlo ding a, ong deihkei zong in ka Zomi hihna ong suahkhiatsak theilo ding hi. Banghang hiam cih leh amau’ hang a Zomi ahi cihbang kahi zenzen kei hi. Amau tawh zong a kisai kilkel lo thu ahi hi.\nHih ka hihna pen ahi a kasan ziau lel ding leh ka nuntakpih ding hi a, ka nuntakpih siam leh kei leh ka mipihte hampha in, ka nuntakpih siam kei leh kei hamsia in, ka mipihte mindaisak, sumsak kahi ding hi.\nKei namdang ka suah theihloh mahbang in ka hihna midangte ka piaktheih ding zong hi tuanlo hi. Ka it ding leh ka hihzawh leh kanam phattuamna ding ka hanciam ding hilel hi.\nKa mipih, ka nampih khempeuh zong kei bangmah ahi hi. Kei a tuam, a phadeuh a ki-itsak, it phadeuh kineih sawksawk saaksaak sese akul zong hilo hi.\nKei mihing kahihna leh kapianna ka dignity hi a, ka nampih ka mipihte mimal khatciat zong keibang mah a amau’ hihna a dignity ciatciat uh hilel hi.\nMihing khat hihna leh mi cingtaak khat hihna tawh ka dignity kakep bang in, midangte’ dignity zong ka thusim leh ka zahtak sak akul leh a kisam ahi hi. Ka dignity abuse sawm mawkmawk a om leh hehtheihna ding thuneihna kei’-a hi a, midangte’ dignity abuse kha mawkmawk kahih leh mi gina lo kahi ding hi.\nMinam ki-itsak phatdeuhna tawh i nampihte’ mimal dignity ahi zong in, Nambup dignity ahi zong in abuse a, mimal angsung hamphatna ding hanciam niloh khawlsan huai hi. Tuabang ginatlohna e’n i nusiat bang in, tua bang a a-ginalote zong nusia ta ni.\nI ngaihsut ding, i gen ding, i sepding pen “Minam ki-itsak, it phadeuh kineih a ei’ cihbang a cilo khempeuh thu khen a galgiikna tawh nampihte’ dignity abuse ding” hilo in, i minam bup nuntak khuasak, pil le siam, neih le lam ki-khangkhanna ding septheih bawltheih a om bangbang ei’ munciat pan hanciam ding ahi hi.\nKipawlkhawm a hanciam a kul hun om a, mimal a hanciam a kisap hun zong om hi. Midang tawh kipawlkhawm a sepkhop bawlkhop bek minam tawisangna hilo hi.\nMimal in pil mahmah in, namdangte’ zahtak mi suakzo hile hang i ommuan a minam tawisang kihi lel hi. Tuabang mah in, mimal in siam mahmah, hau mahmah lehang zong tuamah hilel hi. I hihna, i omna mun pan i minam i zumpih mawkmawk loh ding a thupi ahi hi. It phadeuh kineih a, akpi tuitha kawkek bang a dian’ sawksawk, ot daidai a kisam hi hetlo hi.\nMidangte’ Zomi hihleh hihloh thu vakhen ding zong ei’ nasep hilo hi.\nI minam i it takpi leh it ngiungeu in Minam leh Gam ading i septheih bang sem, i sintheih bang sin, i gen theihbang gen, kihilh kihuai in ma pangkhawm ni. A picing zawdeuh a minam it kisin ni. Pau Khat Suan\nPrevious: ZYA – Yangon kum 4 cinna lungdamkohna kibawl\nNext: Zangkong khuapi ah Zomi State vai holimna le kimuh khopna kinei\nKa Mercedes mawtaw sangin ka nuntakna lazaw un ~ ZD\nJapan ah khuapi laizang lamzikpi khat anuai ah cimsuk ~ ZD\nZomi Nam Ni ~ Thawnpu\n25.11.2014 Tuni leitung thuthang te\nNa tate Sex tungtang genpih mai in ~ Pau Tun Thang


timestamp: atn

url: =Kawlgam, Dawei ah ak tultampi si ahih manin, aksa aktui zuakding kikhamcip :: ZOMI DAILY\nposted on 26 July 2017 at 11:23 am Lomkholna: Health, Myanmar, News, Sawltak\nMyanmar, Tanintharyi Region sung aom Dawei khuasung ah akikhawi ak 1000 valbang si ahih manin, H1N1 Flu natna aomtawh ki patau mahmah hi. Dawei khuasung thunei te’n aksa leh aktui zuaklohding in July 25 ni akipan khamcip uh cih DVB pan kiza hi.\nDawei Myone sung aom ak khawina te ah abeisa kalsung akipan ak tampitak sisi cimawk hi. Tua bangin akpul aom ciangin khuasung mipi te cidamna asukkhakding ki patau ahih manin, ak leh aktui zuaklohding aki khamcip cihi.\nTua aksi akpul tepen Yangon Laboratory ah banghang in asihiam cih sitcianding in kipuaksak cihi.\nAmasa in ak tulsawmnih (20,000) bang akikhawina panin ak 1000 val sihkhat in simawk hi. Tuapen zatui akisunsun kawmkal ah asigawp ahihi. Akkhawipa pen ganhing siavuan khat hi a, ak tampi asih ciangin avekin dum to in leisung ah ki vukcip hi. Tua hangin mipi te ki patau mahmah ahih manin, aktui leh ak zuakkhuan aki khamcip hi ci’n thunei te’n genkhia hi.\nMyone ganhing lamtawh kisai thunei U Thein Zaw Min in agenkhiatna ah abeisa July 18 ni in akkhawina khatpan in hong zasak uh a, ak pawlkhat si hongci uh cihi.\nTua ciangin Influenza Test Kit tawh kisitpah a, muanmawhhuai aknatna Virus pawlkhat kimu hi. Tuakhit ciangin akician zawding in PCR tawh kisit hi. Tua akkhawina ah akikhawi ak 5000 valbang hi a, tu’n avekin ki thatlum hi ci’n genkhia hi.\nTulaitak Dawei khuasung vengkhatpan akkhawina mun 6 te tungah aksa aktui bangmah zuakkhiat lohding khamcipna kipiakhin a, azuihkei uhleh thukhun ombang in thu kibawlding hi ci’n thunei te’n genkhia hi.\nTulaitak Yangon leh Chin State sungah H1N1 Virus angahkha cina tampi om cih kizaza hi.\nPrevious: Meikhuam tungpan meikhau aguksawm guta khat meikanggawp\nNext: McDonald’s te’n Malaysia gamsung ah Outlets 200 honbehding


url: =Taxi azui Passenger khat apainading atunciang ki phongzo vetlo :: ZOMI DAILY\nposted on 21 April 2018 at 11:25 pm Lomkholna: Malaysia, News, Sawltak, World\nMalaysia gamsung ah Taxi azui Passenger khat apainading mun Destination atun ciangin ki phongkhia zolo cihi. Taxi Driver pa’n aphotphot laitak Video zaihin, tua Video Clip pen Social Media tuamtuam ah ki thehzak a, Viral Video khat suak hi.\nHih thupiangpen Malaysia gamsung Johor, Taman Sri Pulai sungah thupiang kici hi.\nPassenger pa apainopna mun atun ciangin Taxi Driver in phongphong hi. Amasa in awdam zawdeuh tawh phongmasa a, aki photzawhloh ciangin Taxi Driver pazong lungtom semsem a, otsangawp, anunung ah Passenger papen lokgawpliang in phongphong hi.\nTua nangawng kiphongkhia zolo in, anunung ah Taxi Driver pa’n phongzo nawnlo, acihnading theinawnlo ahih manin, Police te zasak cihi.\nVideo: A video footage of a taxi passenger who could not wake up from his sleep on reaching his destination has gone viral on social media.\nHih Video Clip pen Facebook tungahzong ki khahkhia in, Comment akhelkhel tampitak kipia hi. Tuabangin Comment apia te lakah zatui vai Medical Knowledge athei te genna ah tua Passenger papen Narcolepsy kici natna anei hiding kici hi.\nNarcolepsy cih natna pen “Neurological Disorder” namkhat hi a, tua Narcolepsy in mihing khat ii a ihmutna pen sukhathei cihi. Tua Narcolepsy natna aneikhate pen sunhunsung in a ihmut uh suaklua mahmah in, ki iptheilo, ki khamtheilo zahdongin a ihmut uh suakgawp kici hi.\nMore: Singapore leinuai Tunnel sungah Taxi atailaitak puakkham, Video kizaihkha\nVideo na enlimlim dihve, bangci nasa hiam? Khuasung vaklai, Taxi tuanlai in hizahliang in ihmut suakgawp mawkleh, bangcih mawkding? Sawltak #zomidaily\nPrevious: Nuihna in damna hi ~ Tdkhen\nNext: Na Rights na theihmah bangin


url: =Malaysia Refugee vai khualzinna thukoh (Report) ~ Pu Zokhai :: ZOMI DAILY\nposted on 23 February 2018 at 10:30 am Lomkholna: News, Refugee, Zokhai, Zomi\nMalaysia Khualzinna Thukoh (Report) ~ Pu Zokhai\nMalaysia pan-in Feb 19 ni-in vaanleeng-tawh Melbourne zuan-a ka-leen hunsung khuasik guhgaw mahmah-in hongpha-a, tuni ciangdong hong sikcip, hong meekcip ahihman-in ahunzil-in thukoh kahong neizo kei-e, tu-in, “ziakaai lua veh-aw” ci-in puanzapi-tawh kituun kawm-in thukoh (report) hongbawl-ing.\nMalaysia UNHCR-tawh kimuh nading-in Dr Susheela (nidang-in MSF-ah, tu-in UN-ah hunbup-a aseem)-in hong tawsawn-a, ZAM Makaaite-in hong panpihna ngah-in High Commissioner-tawh kimuhding ka-ngen masa-hi. Malaysia UNHCR te-in UNHCR aiawh-a kihopih ding-in Community Liaison Officer Joanne hongseh takciang-in ka’ tha hongdah simsim-a, Dr Pinu kagen ciang-in, “Pai-in kiho limlim in, UNHCR buppi’ aiawh hi-in, neuseek tuanken. Ama’ honggen dingteng-zong akihilh diudeu angeina hizaw, pai limlim in” hongcih ciang-in kamang-hi.\nChinese Kum Thak-sung kuamah muhpih nuamlo ahihman-in Feb 13 ziing nai 10 hongci-a, “Kei 14-ni ziingsang nai 6 Kuala Lumpur hongtung dinghi’ng” kacihleh Feb 14, ziing 11 hunciam hongpia-hi. Ngaihno’ Suunkhua-ah kimuhding hongsuak-a, lem bilbel cihding ahihi. Melbourne Vaanleengtual-ah 13-ni nitaak nai 9-in Pa Mungpi (ZAA Treasurer), Tg. Thawng Mung (Assistant: ZAA Music & Art Dept.) leh Tg. Lalpu (Zomi Lal: Zotaang MLS) te-in hongkha uh-a, zaankim 12:50 hun-a kipan khualzin kahong kipan-hi.\nVaanleeng tung-ah Saangpenpa-tawh holimna naakpi-in nei-in, Ama’ Khut-ah vaáiteng ka-aáp-hi. 14 ziingsang nai 6:10-in KLIA2 ka-tusuk thei-a, MLS Immigration Upate tawmlua mahmah ahihman-in nai 7 khitteh ZAM Lutangpi Sia Khoi Tuang-tawh khut kileen-in grab-tawh ZAM Phualpi ka-zuan uhhi. Tuaciang-in kisil-in Zopuan (Puanlaaisan-tawh akizeempha) silh-in laiphahteng veelcian khitteh UN Upaphual zuanding ka-kithawi pahhi. Lutangpi Sia Khoi Tuang leh Sia Kamtawng leh Zomi Pauneu te-in hong zuui-in ka-paito uhhi.\nPetition khiat ngeina hileh Refugee-Gate lampan-a piakding hi-a, ahizong-in tu-a petition-pen ZAA Lailu-tawh President Pa Deny leh Vice President Pa Paukaang te-in “ZAA aiawh-a hongkuan ahihi” cihna laiphah, ZAM Lailu-tawh President Sia Khoi Tuang-inzong “ZAM aiawh-a hongkuan ahihi” cihna laiphah-tawh ahihman-in Ulian leengla luutna lampan-in ka-luut thei-a, lawmte-in nisapi lak-ah nai 1sung hongna ngak-in minam veina omkeileh abaih peuhmahlo ahihlam telcian kahihman-in ka-angtang mahmahhi.\nKongcingte khat-in phualpi innliim-ah hongpuak khitteh Joanne-in hongmuak-a, amah-pen community liaison officer khatlel ahihna-tawh ka’ thaneem kawmkawm-in kazuui-hi. Minute 30 kiim ka-holim khit uhteh, “Manlahlua, kei’ tang-in Joanne-tawh kihoding hiteh” hongci daidai Protection Officer Brittocia hong luutsuk-a, “Aw, Zokhai, hong telsiam o-maw!” cihleh I’ laiphah veel pampam-hi. Paikhia pahding-a mangpha hong khaaksa hong tusuk hiat-hiat-in information I-piakte hong lungluut mahmah-hi.\nTawmvei holim khitciang-in, “Malaysia UNHCR-ah petition vaái leh kikheelna vaái limlim-ah alianpen leh mawhpuak neipen Richard Towle hi-in, amah-pen MLS UNHCR’s Representative ahihi. Na’ Submission-ah ‘High Commissioner’ na-address-pen “Submission to the Representative, Richard Towle” cih-tawh honglaih inla, email-tawh hongkhaak kiik in.” hongci-hi. Tualaaitak-in kongbiang-ah, “Kei Chin State pai-ing, Deputy Vice President Van Thio leh Chin State Chief Minister Hung Ngai-tawh kiho-ing. ‘Gaalkaap kumpi-tawh buaina neikei-ung’ ci uhhi,” pasal khat-in hong cisuk bokbok-a, “Richard acihpa hilian inciai” ci-in anuai-a bang-in ka-dawnghi:\n“Deputy Vice President Van Thio-pen gaalkaap Sr. Major khat ahihlam na-thei-hiam? Mr Hung Ngai-zong gaalkaap Jr. Major ahihlam na-thei-hiam? Gaalkaapte-in amau’ tote-tawh buaina neileh atote-in panmun piading na-umhiam? Tua baan-ah amau te-nih Laimi akici Hakha Chin te hi-in, Chin State sung-a Hakha, Falam, Thantlang, Matupi lam-ah bitna a-omphial zong-in Zogam kacih-uh kampau nam hualpi khat azangh Zomite’ munteng-ah phalammanawh kikheelna bangmah omlo-hi. Na’ kimuhpihte kuabang-mi ahihiam cih-tawh khinkhai lo-in Chin State-pen peaceful na-cih ko’ social work concept-tawh genlehang, contextual-transparency omlo mapanna hithei khading-hi”, kacih ciang-in\nAmaaitang hongsan beubau-in akhut honglaam-a, “Bang daan-e, tu-a?” ci-in I’ laiphah veelsuk pampam-hi. Brittocia-pen phone ho-in na-kiheem khiankhian-a, Joanne ahihleh khuadaak lo-in I’ laiphah sal lela-in nuam saktuak hetlo-hi. Minute 5 sungkhawng laiphah veel-in, “Hmm, maaikaal lam-ah Geneva-ah Malaysia Refugee vaái-mah apulaak ding kahih man-in, hih nong’ laipiak-uh lungdam. Reference hoih-khat anei hipah-ung. UN Representative, Richard Towle hong address in” hongci-hi.\n“Na’ gam-uh akoici daan peuhmah aleh?” ci-in maaiziing liang-in hongdong-a:\n“Ka’ gam-uhpen Gaalkaap Kumpi mah-in ukcip laai-hi. NLD Government-pen amaaiguan pakbek hi-a, Daw Aung San Suu Kyi inzong asunglam pan-a damdam-a zolzawhding lametna-tawh 2008 Constitution a signed man-in thaáng-awk suak-in taang theilo-hi. Namneu vaatmaaina nasia tak-in zom uh-a, Rohingyas te thahna, Arakanese dogawpna, Kachin dogawpna cihte online news khempeuh-ah kimu zihziah-hi. Ahizong-in UN Palaai khatpeuh apai ciang-in tuabang munte paisaklo uhhi. Tuabang news te akhahkhia journalist nihte amatcip-uhzong za ding-in kong umhi. Tua baan-ah, Thei Sein Government akahma nangawn-in UN Palaai-in Razali kisawl-a, tuapa-in Yangon khualaai tengbek mu-in, “Kawlgam-ah buaina omkei” acihmiau-zong mikim-in athei-hi.” kaci-hi.\nLamdang saktuak simsim-a, tua ciang-in amau’ dinmun anuai-a bang-in hong hilhcian-hi:\n“MLS UNHCR-in refugee te deihsak mahmah kahih-uh hang-in UN-in refugee-a saan theihding-a thuguipi 5 te’ lak-ah khat teeiteei-tawh akinahvawh keileh refugee hilo cih ahih-tawh kituak-in refugee te’ bit nading ngiimna-tawh case assessment (athu-ala telgehna) bawllo-a card kipia masa tam mahmah-hi. Tuate akitelgeh ciang-in refugee-a saantheih nading ataangpi lampi omlo-hi. MLS-ah a-om laaitak refugee za-ah 90 vaal-pen UN Case hilo-hi. UN Case lote UN-tawh kinahvawh dingpen UN’ ading-in thumaan hilo baan-ah vangikpi suak-hi.\n“Tua ahihman-in UN Case himaw hilo cih veelcian meengmeeng-a ahilo khempeuh card lakiik-in UN-tawh kizom nawnlo ahihna akibawl saan laaitak ahihi. Holland, Netherland leh Sweden pan-inzong hih Telgehna honghuh ding-in sum-tawh akicial ahilo, volunteer hongseem tampi omhi. Hih case teng kitelgeh ding-a, siansuahna kibawlding cihpen tungsiah pan-a thupiakna ahihi.\n“Tua baan-ah, US President-in refugee 20,000 alaakden-pen 500-in khiamsuk-a, tua-inzong naakpi-in refugee-intake (gaaltaai laakluutna) hong susia ahihi. Tua ahihman-in tualsung kipawlna (community organisation) naakpi-in thahaat sak un, UN-in hongkom honghuai zo nawnlo khading ahihman-in tualsung kipawlnate naakpi-in hong thupi dinghi. Tuateh muhlehtuah (experience) sung-ah UN thuguipi lak-a khatpeuh-tawh kinahvawh napi-in interview-ah agen khalote a-case-uh puahphatna, new information leh support letter (tawsawnna laiphah) cihte na’ mipihte’ kiang-ah pulaak in. Alemleh tuate card kilakiik lo kha-maithei dinghi. Tua simloh kong lamlah nading leh kong huh nading alampi atheilo leh a-omlo ahimai-hi”, ci-in khut hongleen-in pusuak-hi.\nTawmvei Joanne-tawh kiho-in, “hong kivaaikhaak tengmah na-pulaak inla, amanlaang theipen-in hih petition address na-kheel zawhteh hongkhaak pah in” hongci-hi. Melbourne pan-a ka-puak AUD 20 tak-a ka-lei Aktui Sokleh gol mahmah pheiicia khawng ka-piakleh, “Ko UN Staff te, hihbang letsong cent khat nangawn asaang loding-a thukimna limkaih abawl hi-ung, hong telsiam in” ci-in kisuang pipi-in hongsaang ngamlo-hi. Tua ciang-in, “Aw, himah-ei. Lung nuamlo kei-aw, poikei” ci-in mangpha kikhaak-in ka-kikhen uhhi. Aziingteh Dr Pinu’ kiang-tawh Sia Khoi Tuang-tawh Mirama Hotel-ah suun-an nekhawm-in Hihthu kagenleh, “Nuvaw lawmlawm, Joanne-in nang refugee hong salaai hizen lodia…” ci-in ka-nuui uhhi.\n“Tualsung kipawlna thahaat sakding” thuguipi khat hongsuak ahih-tawh kituak-in ACTS aphutkhia leh atawsawnpi Rosemary-in kimuhkhop nading hongnget-pen amasa-a ka-kin meelloh hinapi, hong call kiikkiik ahihman-in 18 Nikaai Nai 3-in ZAM Lutangpi Sia Khoi Tuang leh ZAM Health Coordinator Sia Khuppi-tawh vapai-in ka-holim uhhi. Rosemary-in Chin leh Zomi vaai-pen abeisa hun-ah ei athuduh mawkmawk ciang-ahongseh hi-in Chin-mah hongcihcih ahihi. Ahizong-in tu-in Zomi dinmun akician zawdeuh-in thei-a, refugee te’ ading Richard Towle-zongtawh ana-kinial thapaai khat ahihman-in Current Myanmar Issue-pen naakpi-in lungluut-in hongdong ciatciat-a, ka-gencian ngiatngiat-hi.\nACTS-pen UN hong thakiam suksuak takpileh Zomite’ kibuk nading kipawlna thupi khat ahihi. Nidang-in Rosemary ka’ thusim kholkei-a, ahizong-in asanggampa Matt bang-pen Sir lukhuneelkaai angah Malay-Seen hi-in, asanggampa’ tawsawnna mah-tawh NGO phungcing khat asuak ahihman-in thupi sa-in zahtaakna kapia-hi. 2002 kiim-a kipan-in dammawhna-tawh amau’ kiang azuante ataangpi UNHCR-in humbitna (protection) apiak nading phuutpihna nasiatak-a anei kipawlna hi-a, tu-inzong (gentehna-in) UN-in angeina-a nausuakte huhna apiakloh cihte-pawl Human Rights pansan-in naakpi-a aphu thapaai Numei Ngalliam khat ahihi. UN-ah ka’ gen khempeuh ama’ kiang ahzong kagen-a, “information thak na-ngah bangbang hong hawmsawn pahpah in” ci-in hongngen-hi.\nMalaysia-a Sisanpihte’ kiang-ah Zomi Crusade-a ka’ pulaak mahbang-in:\nNa’ taangthu uh-ah –\nNamneu hihna hang-a khentuamna leh simmawh bawlsiatna\nBiakna hang-a khentuamna leh simmawh bawlsiatna\nMinam hihna hang-a khentuamna leh simmawh bawlsiatna\nTualsung kipawlna (minam kipawlna, biakna tuamtuamkipawlna, khangno kipawlna…) cihte-ah kihel man-a khentuamna leh simmawh bawlsiatna\nKiukna lamsang nang’ lungdeih sinthu ziak-a khentuamna leh simmawh bawlsiatna (lpd: Democracy deihna hang-a……)\nHihteng’ lak-ah khatbeek akihel keileh hongsap kiik ma-in:\n“New Information” ci-in ZAM-ah hitaleh ZRC-ah hitaleh, Biakna Makaaite’ kiang hitaleh English gelhsiam-a taangthu zuunsiam khat peuhpeuh kiang-ah gelhsak/puahsak-in UN Mailbox-ah khia un. Laiip tung-ah tungthuh ding-in:\nTo UNHCR Malaysia\n“New Information” of (na’ UN Min)\nUN File No………………….\nKhatvei bek khiat-tawh khamuang lo-in akibang sitset-mah kaalnih halta bang-in na-khia zaw un. Pasian-in lam hong honsak nopleh na’ laikhiat hoihtak nasim ding-a, na’ taangthu kisenna data sung-ah naguangleh card hong lakiik lo-in damdam-in gam thumna-zong akipai thei veve ahihi.\n1. Kawlte’ kiang-ah leitawi-in tuulza 10-pen kum 1 hongciang-in tuulza 15 hongngen-a piakding neilo-in hongthah sawm-uh ahihman-a hongtaai hing……..\n(Leiibat-pen sum leiitawi na-laak limlimleh na-piakding na’ mawhpuak ahihman-in mimawh cihna kilangh-a, hong kisaang hetlo dinghi)\n2. Zu gallon golpi khat ka-puak laaitak gaalkaapte’n hongman-a, “ka’ kivaakna-hi. Ka’ human rights hong susia kei un” kacihleh hong vua uh-a, hongtaai kahihi…….\n(Malaysia bang hizenzenleh gapsum leh thongkhiat thuakding nahih man-in hong kisaang hetlo dinghi: rights cihpen uutbangbang hihtheihna hilo-hi)\n3. Kikhawm pai or Zaanvaak (carol) or Crusade thungai-a pai, gaalkaapte-tawh kituak, hongman, matpongten hongsut, ….. tuapan hongtaai…..\n(Kikhopna, Crusade siimna, zaanvaakna cihte-ah matpongten kipua lo-hi. Tuabaan-ah nang teekteek abanghang-a hongman? Bangteng honggen, cihte-tawh puahphat kisam-hi.)\nHih atung-a case daante-pen “Kawlgam-a om-in Kawl Biakna zuuilo, Gamkeek Mikaangte’ Biakna na-zuih limlim-uh Kawlgam-a omding hikei uhteh……” cihbang-in gaalkaapte’ kampau dingdaan-a behlaptheih ahihi. Zu-puak vaái-bel idea neipak keihang.\n2012 Kawlgam Gamukte’ Thusuah-ah, Porter om nawmlo, Gaalkaap kaihkhopna om nawnlo, 2015-a abehlap-uh: Yangon-a ILO-in refugee hong ciahkiikte nasep silbawl vaaihawm sakding acihpen-tawh hongkaap ding uhhi. UN Uliante’ kiang-ah tutung I’ pulaak-pen:\n“ILO peuhmah ko Zomite-in azaak-in za ngeilo hi-ung. 2015 Kiteelna-ah NLD-in zo-a, “Refugee Ciahkiikte Muak-ung” acih ciang-in kilungdam mahmah-in Zomi khenkhat vaciah takpi-hi.\n“Yangon pan-in NLD Government ahilo gaalkaapte-in min malsiam la ciatciat uh-a, hihpen naakpi-a alunghihmawhhuai thu ahihi. Gamdang khempeuh-in Daw Aung San Suu Kyi amuanna beileh gaalkaapte’n thuneihna-tawh hong gawtkiik peelmawhding cihthu akithei ahihi.\n“Khenkhatte tuulza-2 pia uh-a, ‘na khuavauh ciah un’ cise-hi. Khua ciangdong lamsaap asik hi bilbel mahhi, ahizong-in munlehmual nei nawnlo, sepding omlo ahihman-in social isolation-tawh depression naakpi-in khang-in gui-awk mi-zong 2017 sung bekbek-in 4-bang om-a, adang khangno tampite mental health problem(khuaklam dammawhna)-tawh mihing ahihna asuplawh tampi omhi.\n“Kawlgam-pen democratic kalsuanzia-tawh kalsuan peuhmah lo-a, tu-a NLD Government-zong aminpua bek hi-in, akamkaih aleenpi-pen gaalkaapte mahhi. Arakan gam-a thupiangte, Kachin gam-a thupiangte….. amau-tawh State kibang ka’ hihloh-uh hang-in ko-zong tribal or nationalities hi-in ko’ State-a thautawi CNF om sunsunte Kawl Gaalkaapte-tawh kiguulluuk ahihman-a ko’ State-ah thau-tawh hong kaapgawp lianlo bek ahihi. Akilanghlo khentuamna, simmawhna cihte abeisa kumdangte-tawh kidang lo-hi.” cihdaan-a theihding, dawn siamding amansa-in omding hoihhi.\nGelhnop tam taleh gimlua laai ka-hih man-in thukoh hihteng hongbawl hipak-ning. Note-tawh, Zokhai\nPrevious: Ki thanem sak ken ~ Dong Mung\nNext: Phamsa haibang ngakngak\n9 July 2019 at 6:56 pm\nZak nop leh tha ngah mah mah ing ei\nMeivak pawi, Khuado pawi ~ Pau Khat Suan\nZomi National Council of Myanmar (ZNCM) kumpi theihna laipi ki ngah\nUganda gamah gialbem (Leopard) in naupangno petlum in asa ne\nTurkey gam a Russian Ambassor kikaplum ~ TK Lian\nTelsiam ding thupi ~ Tedim Municipal


url: =Kum sawtpi nadam nading tulaitak a nathuak phot in :: ZOMI DAILY\nposted on 12 March 2019 at 10:50 pm Lomkholna: Dongmung, News\nTangval khat a gamvakna ah a khe liing in sun kha hi. Liing sut ahihlam a theih ciangin tua liing lakhia dingin kithawi a, ama hihtheihnateng tawh a lakhia hi. Ahi zongin tua liing a vekpi in lakhia khalo ahih manin a sunglam ah naiphual(a liing om laiteng in a khe na sak) hi.\nTua bangteng tawh hun hong bei toto a, tawlkhat khit ciangin tua liing omna mun hong nasia mahmah ahih manin at(operation) bawl hong kul hiau mawk hi. Amah lah ki-at ding cih khawng ut masa hetlo mawk hi. Banghanghiam cihleh ki-atna hanga a thuak ding natna a lauhman ahi hi.\nA tawpna ah Siavuante’n “Tu-a na ki-at leh na khantawn in na dam dinga, hih hangin natna le gimna na thuak nawn kei ding hi. Ahi zongin na at khiat kei a, na hici koih zenzen leh na khantawn in hih hangin natna le gimna na thuak den ding hi,” a ci uh hi. Ki-at ding a ut masak ahihloh hangin a khantawn dam ding(hih liing hanga natna le gimna thuak nawnlo ding) cih telzaw ahih manin khapet teta mah in ki-atsak a, damna ngah in tua liing hangin bangmah natna le gimna a thuak ngei nawn kei hi.\nI nuntakna ah neuno khat ci-a i awlmawh luat kholloh hoihlohna pawlkhat in i nuntakna buppi hong siasak thei hi.\nTulaitak in nusiat ding, mangngilh ding, taisan ding haksa i sak mahmah thu pawlkhatte’n i nuntakna buppi ah natna le gimna hong tun thei hi.\nEi hong nusia in, hong mangngilh a, lawmdang hong ngaihsan, hong awlmawh zolo, hong khual zolo mi khat khenziau ding haksa sa in i let teta hangin, ei ading natna le gimna, khasiatna le lungneuna bek hong pia ahih manin i khantawn ading telzaw in nusiat huai mite nusia mai ni.\nNa lungsim khempeuh tawh na it ngaungau, na ngaih ngaungau, na hihtheihna khempeuh tawh na khual, na deihsak mi khat in nang ii deihsakna le na khualna hong thupi simsak theilo in na lungtang sungah liing bangin hong sun kha hiam? Khei khia mai in…Tua hangin na khantawn natna le gimna tawh na nuntak sangin tulaitak na thuak pak pen nang ading hoihzaw hi.\nKhantawn ading i gelna tawh tulaitak khapet teta liangin thuak mai zaw ni… Lungdam, Dong Mung\nPrevious: Makai – Nungzui Revival kisam\nNext: Pumpi ading tha om annekna\nZYA – Tungzang dingkhinta


url: =Ka muhpak US Gamthu pawlkhat (1) ~ Awn Za Pau :: ZOMI DAILY\nposted on 20 September 2015 at 8:29 am Lomkholna: Article, Awnzapau, Theihhuai\nTua zawhteh huih dam zong limh nunh thei mahmah a singtehte ani ani in pulh cihtakin pulhpulh ta hi. Tua pen Fall or Autumn kici hi. December kha sungin atehte pulh siang kiuhkeuh in akungkeu tawh kibang linlian hi. Taaksing leh adang ateh pulh ngei lo singnam khatte\nlo buang sing khempeuh ateh khat zong om lo in ahiang ka semsam vive bek kimu thei hi.\nVuuk zong a munmunah kia ta a, singkung lopa khempeuh vuuk in tuamnelh thei zelzel hi. Tua bang hun ciangin mun khempeuh vuuk in tuamcip ahih manin mun khempeuh kaang pheuphau khin aa pat puanbu tawh kikhuh nelh ahih kei leh naupangte kimawlna vut kang pheuphau lak aa kisuan tawm singkung vive tawh kibang hi. (azom omlai hi…) Agelh: Awn Za Pau\nPrevious: US tungcilte’ theihhuai thu pawlkhat ~ Awn Za Pau\nNext: GZA: Meeting Sapna (Urgent 20 Sep)


url: =Gualheu ten misipte theihsiam ding :: ZOMI DAILY\nposted on 16 December 2014 at 5:54 pm Lomkholna: Article, Pautunthang\nMihing gamtatdan zia leh tong nam nih pha hi. Mi pawlkhat in khan leh gual ngai phadiak uh hi. Midang tawh kikhawlh nuamsa in amau kia in saw tom zolo uh hi. Picnic leh party a tuam tuam zong lunglut diak uh hi. Maingal uh ahihmanin mi tawh ki maingap baih uh hi. Tua ahihmanin lawm zong hau uh hi. Tuabang dan mite extrovert kici hi. Mi khen khat leu leu bel amau kia in om nuamsa zaw uh hi.Zum thei uh ahihmanin mi tawh ki maingap hakzaw uh hi.Lawm leh gual zong hau lo uh hi.Lawmte tawh hawhna khat peuh ah zong ciah ding gen pah thithe uh hi.Hih bang mite introvert kici hi. A theihnop dingin extrovert tawh ki lehbulh lian hi.\nIntrovert ten mi lakah pau tuh khollo lo uh hi. Tuamanin kamgual zo lo zawdeuh uh hi. Extrovert te adingin milak a om pen khuak recharge na namkhat hi. Extrovert leh introvert pen a telcian dingin hong ngaihsun ing. Extrovert ten introvert te a theihsiam ding kitangsam hi.\nIntrovert khempeuh mi zahkai hi khin sam lo uh hi. Kam tawm uh a, midang kiangah sawt om lo uh ahihmanin a zum ding zong kisa kha thei mah ding hi.Va hopih leeng zong hong sau don lo lai ding uh hi. Bang hang hiam cih leh introverts kici te a khuak mailam(frontal lobe) ah activity tamzaw hi.Tua ahihmanin midang tawh aki semkhawm thei khollo maths tuat khawng, laibu sim leh thu ngaihsut khawng nuamsa uh hi. Mipi tamna leh gamlum ngeingai sangin gamdai nuamsa zaw uh hi. Tua pen amau adingin lungsim recharge na namkhat hi.Introvert peuhmah mi zahkai leh khangual banlo dan khat a ngaihsut ding hi lo hi.\nIntrovert ten khangual khawlh nuam a sa lo hi kei uh. Ahizongin a khangual pawlh nop uh tuamdang deuh hi. Mi tampi ten a thupi lo ciamnuih khawng gen a nuih ziah ziah nuamsa uh hi. Introvert ten bel thutak zawdeuh ngaihsut cian a kitangsam te genkhawm nuamsa zaw uh hi.\nExtrovert ten a zawtna uh a manloh man un introvert ten a hua ding dan in ngaihsun thei uh hi. Hong hua lo uh a, na zawtna hangin lungdam mah mah uh hi. Amau mental energy in cin lo ahihmanin na zawtna khempeuh hong mang lo hi. Na kianga om nuam lo hi zen zen lo hi. Amau bekin a om uh ciang a tawldam zaw hi.Tuamanin na zawtna hong man loh ciang a tawldam sak nuam phot hi cih thei siam in.\nIntrovert ten zong lawm deih in ngai uh hi.Mi khenkhat ten introvert te midang a ngai khollo dan in ngaihsun uh hi.Tua pen ngaihsutna kibat lohman bek hi. Genteh na in; na hopih mun sim khat tawh khuasung ah kimu in hong hopih kei leh, “ki deih tak tak ei” ci thei ding hiteh. Ahizongin ama’ ngaihsutna ah kisak theih man hi khin khollo thei hi.Hong hopih lohna hang pen na kiho nunung pen khit uh a ciapteh tak nuamna aihkeh dahna a om nailoh man zong hi thei hi.Mi khenkhat a meltheihte tawh aki tuah ciangin nuih pelmawh ding danin ngaihsun uh hi. Pawlkhat in nuih banah khut kilen a kiho dingin ngaihsun uh hi. Ahizongin mi pawlkhat ten nuih leh kiho kuulsa khollo uh hi. Aki ho nunung pen uh leh aki muh kik kikal uah lungdamna ding a om loh manin nui lo uh hi. Dahna ding a om loh manin zong maigum tuan sam lo uh hi. Tua ahihmanin amau mel ngeina tawh kilang lel uh hi. Tua amau meel ngeina pen a hehdanin ngaihsut sak ding hi lo hi.\nInnkuan sung, pawlsung, lawm leh gual kal leh nasepna ah introvert te mi pongman lo dan in ngaihsun lo in amaute’ theihsiam zawk ding hoih hi.\nPrevious: AU, Sydney Khuapi-ah Gaalmattuak Honkhat\nNext: Tulaai Leitung Thuthang Tuamtuam Updates Dec 16, 2014


url: =Upna bulphuh itna hi :: ZOMI DAILY\nposted on 16 March 2015 at 3:32 pm Lomkholna: Biakna, News, SuanghDal\nMatthew 17: 20na ah, …ankamtang cia upna na neih leh mual kinsak zo ding cih thu na gen hi. Kuamah in mual kinsak zo lo ih hi manin leitung mite kuamah in upna ei le ei aa kinei masa lo ahihna kilang hi. Pasian ii pualam ah kuamah in amah le amah in upna nei thei lo ahih manin kuamah in mual kinsak zo lo hi.\nAhi zongin upna letsong ih ngah khit teh mualpi zah-a a lian ih mawhna Pasian’ mai pan’n kinkhia hi. Mual kinsak zawhna ding ei le ei aa vangliatna (upna) kinei lo hi. Thukham sawm ahi itna lah ei le ei aa kinei zo lo hi. Tua ahih manin Jesuh ong tatkhiatna hanga diktanna ih ngah ding bek ih kisam hi. Itna ka neih kei leh cih teh thukham sawm ka zuih zawh kei leh cihna hi pah ahih manin kingaihsun pha inla, kidawmin gamta-in kampau inla, LST sim kipanin, thungetna tawh kipan pha in.\nTua hi a, hong kipia letsong ‘upna’ tawh Jesuh ong tatkhiatna ah diktang mi na hih phot mateng itna a neilo itna a ngah lo mi na hi tawntung zaw ding hi. Ahi zongin tu-in thu-ummi Christians te in Jesuh sungah itna a nei theita uh hi. Banghang hiam cih leh a upna un mualpi sangin a lianzaw a mawhna uh kinkhia sak zo ahih manin, itna siangtho nei thei ta uh hi.\nTua sangin a lianzaw thupiang thei om nawn lo hi. Diktang mi na hihna pen upna tawh hi-in itna (thukham) tawh hi lo hi. Thumaan mi/ Diktang mi upna tawh nungta…Gal. 3: 11. Ci le sa itna panin a ngah uh diktanna hangin Jesuh\nKhrih mitsuan itna nei thei ta uh hi. Keimah in ka khensat kul lai inteh na cihcih laiteng Ephesians 2: 8na a “upna letsong” pen a ngah nai lo na hi hi. Ke’n um hi veng. Nang um lo hi ve cin. Tun ke’n umin sang hi veng, na cihcih pen mah upna letsong a ngah na hi hi.\nA up theina hihna pen upna letsong ahi hi. A letsong na ngah mana a sang thei na hi gige a, tua mah bangin a letsong a kipiak loh manin zong a um thei lo ahi gige uh hi. A taktak in ci lehang uplohna pen nang ma kibawl ahi hi. Nangma kibawl tawm le na sep thaman ii gah pen uplohna hi. Ahi zongin up kul thu khat na up lel theihna pen ahi ding mah hi a, sepna a kicih loh banah letsong kici zaw lai hi.\nPrevious: Tua Bel Kei’ Khuamial Hi Ve’n! ~ Rev. Zam Khat Kham\nNext: Zomi leh Politics


url: =THUKLAI KHUA TAANGTHU - Laibu Saal\nHome > Zogam Khua tuamtuam te Thu > THUKLAI KHUA TAANGTHU\nTHUKLAI KHUA TAANGTHU\nAsung a-om thute in,\n1.Thuklai Khua tangthu.2. Thuklai Khuami Christian upna a -um masa Pupi (5) te Thu le\n3. Thuklai Hight School tangthu.\nThuklai Khua Thu\nThuantak le Vomhzang pan Lophei pawl le Limkhai pawl inn a tuan zawkciang Khuasak pawl le Thuklai pawl teng ki om khawm lai hi.\n1720 kum pawl in Pu Suum Seal lampui in Thuk Lai suan teng in Muipi khua sat uh hi. Hi bangin Muipi khua sat a, a teenna mun taw kizui in Muitung, Muinuai, Muikhua, Muidam, Muisaang ci in hawng minte zongh hong piang hi. Ahizong khat vei ciang Pu Thuk Lai min law natu ngaisutna taw Muipi min bo sak in Thuklai khua kici zaw hi. Mikaang ngamkeau ngalte Khuasak hong thet ciang Khuasak a kipan Sizang mite in Thuklai khua buhna in kinei a, Phaipi, Zo, Beallei cina mun teng ah kiteang ngei hi.\n2.Thuklai pan Tapidaw, Asuakcil Ih Pu (5) te Omzia Atom\nThuklai khua pan tapidaw suak masa bel teng ii tapidaw suak kum 100 cinh poaipi 2013 April tuibuak poai sung ki vawt tu hi. Khamtung ngam bup pan tapidaw suak masa bel sia Pu Pau Suan le Pu Thuam Hang te nupa hi aa, Haka pan kua, Falam pan kua teng ci in ki ciamte ki son ahihang, Thuklai pan tapidaw suak masa teng ii kum 100 cinh jubilee theng tu hi peetma zo aa, akua tatak teng ci sia a son thei vaset a om bua hi. Tua ahikom, 2010 Thuklai Tuiphum Pawlpi ii kum cinh thu zaaksakna report sung pan anuai a thu teng kong kai khawm hi.\n1. Pu Kim Lian :\nPu Mangzong belephung sungpan hi a, Pa Thang Ko Ngin ii apu, Pu En Ko Thang taw ki unau hi. Pu Lam Thuam in, tapa 3 le tanu 2 nei a,\nPu Kham Ngo\nPu En Ko Thang\nPi Uap Cing\nPi On Dim\nPu Kim Lian ahi hi.\nPu Kim Lian sia, Pu Mangzong belephung sungpanma ahi, Sialto baangkua pan Pi Cingh Huai taw kiteang a, tanu Ciang Khua Cing nei bek hi, ci in, kiciamte hi. Kawl, Tuimui khua ah tai a, tualai ah thi, ci hi.\n2. Pu Son Lam:\nNgawn ngam pan hi a, Khautaan belephung sungpan piang hi . Apu sia, Pu Thang Bel hi a, Pu Hautong te Pu Vum Kam inn pan khang khia hi. Zi nei a, Pu Huat Vum ni te khat taw kiteang ki ci hive, a min kikat saan lai hi. Suanlepaal nei ngawl ci in kiciamte hi. Kawl, Tuimui khua ah tai a, tualai ah thi, ci hi.\nAsuapui sealte sia:-\nPu Vum Cin, Pathein ah Laithiangtho saang ka a, tualaima ah zi nei in thi, ci hi. (Zomite sungpan Laithiangtho sang ka phit, ci in kiciamte hi)\nPu Thang Kam (Suapui Kam Nang’ tappa hi)\nPu Seal Vum (Innmong)\nPi Ngin Cingh (Syapi Lam Za Tinh’ nu hi)\nPi Cing Cingh\n3. Pu Son Suan:\nSaizaang pan hi a, Neinguup belephung sungpan piang hi. A pu, Pu Kip Neek hi a, a khua pan Kawl ah aki zuaksuk tu in, aki paipuilai in, Pu Tunngo belephung sungpan Pu Lun Vum in tanh a, Pu Lun Vum’ inn pan khangkhia hi. Pu Son Suan’ ta, Pu Thuam Khai hi a, Pu Thuam Khai’ ta, Pa Suan Za Pum hi. Pu Son Suan, atapteng :\nPa Suan Za Pum\nPa Suan Thang\nPa Suan Ko Cin\nNu Suan Ko Cing\nPa Suan Cin Thang\n4. Pu Am Suak:\nKawlte hi a, Pu Za Khup’ innpan khangkhia hi. A zi sia, Zuung khua, Samte belephung pan hi. Tapa 2 le tanu 1 nei a, Pu Thuk Kham’ inn ah om, ci hi. A zi min, Pi Cingh Luan hi.\nA tanu : Pi Vung Zam (Ngoai)\nA tapa : Pu Vum Ngo ( Thingtom thei, tuitha thei lalel, ci.)\nA tapa: Pu Khup Khua Thang (Pu Za Khup atap hi) pil mama. Japan ngal sung siphu levi seam a, tua hun sungma in, TB natna nga in, thi ci hi. Pu Vum Ngo sia a tui thakna pan Japan ngalkapte 5 taw ki si a, a naam toai sia taw Japan ngalkapte vau thathong nial hituak a, Japan ngalkapte in, mawngpheang ah that, ci hi. Pi Vung Zam te nuta sia, Saknuung ateenna ah Bomb tang in kha a, thi ci hi. Pu Am Suak sia acina in thi hi.\n5. Pu Zong Thuam:\nSaizaang pan hi a, Pu Nei Lut suanh Hau Ngiak belephung pan piang hi. Apa Pu Song Thang hunlaipan Sizang ngam sung ah hong theng a, Suanthuk belephung pan ukpi Pu Kam Lam inn pan khangkhia hi ci in ki ciamte hi. A zi sia Pi Son Dom hi a, tanu Pi Dim Cing bek nei hi. Pu Zong Thuam sia, atha hat angalpal pasal khat hi a, khua sung ah inn mun pha le lo ngam, thinghak pha nano nei hi. Thuklai khua pan a piang Sizang ngaknu mealhoi a aminthang Lia Neam Mang hong thi luilam a, tangval akisim peuma khuangai tek ahikom Lia Neam Mang’ thivui ni, tangvalte in tatsat peu ngawl thaukap tawntung a, thau puansia mithite innkhum tung ah tu, ahikom inn kaang a, inn 12 kangtum pai ci hi. Pu Zong Thuam in, ama inn pan nasiatak in mei phel a, ama inn pan mei kuang thimsak hi. Ahihang meisa in ataksa kang up ahikom tua tawma in thi hi. Tulaitak, Pa Kham Do Cin te Pu hi. Zong Thuam Khai, Zong Thuam Cin, Zong Thuam Do Pau te in tap hi. Atanu Pi Dim Cing sia tanu 4 le tapa 1 hing hi.\nPi Zaang Cing\nPi Vung Huai\nPi Cingh Nuam\nPu Thuam Khai\nPi Son Nuam cite hi.\nPu Thuam Khai’ tapa sia Pa Suan Za Pum hi.\nNote: Thuklai Tuiphum Pawlpi, kumcin thu zaksakna (2010) sungpan ka lakkik ahihi.\nPosted by :- Thawngno\n3.Thuklai High School Tangthu\nNidang in, Khamtung, Khuasak khua ah, Middle School khat ki hong ngei hi. Ahi hang, Khamtung ah, Kawllai sin kul bo ci in,Mangkang Kumpi te in 1925 kum ciang, Zolai bek sin sak ahi ciang, Tan li dong in ki khiam suk kik hi.\nJapan ngal ma in, Khamtung ah, Ngal Kap Mangpi , Major Moore in Chin Hills Battalion ah , Commanding Officer ( Tatyinhmu) hongseam a, Thuson Mangpi sia, Mr. Naylor in seam hi. Moore Mangpa sia, Scotish te hi a, Zomi-te hong it mama hi. Chin Hills Battalion a ngalkap seam ngei peu ma pilna khat tek he a, thiam sak hi. Lettama, thing-at, ngankhoai,lothaw ci bang hilh a, pension a lak ciang, a mate le a mate, nuntak theina tu ngaisutna hi.\nNgalkap Mangpa, Moore leh Thuson Mangpipa Naylor sia a thinsung khat ah ki lem ngawl tawntung hi. Ni khat, Moore Mangpa in, Khuasak khua ukpipa, Chief Lian Thawng mun ah, Mangpipa mun ah sanginn hong piaknatu ngen in ci a sawl ku hi.\nII. Sanginn Nganatu Thu Vaihawmna\nChief Pu Lian Thawng zongh, Naylor Mangpipa tawh ki mu hi. Pu Lian Thawng in:\n“ Nidang in, Khuasak khua ah, Kawllai sang tan sali dong om a, tampitak phattuamna kinei hi. Khamtung ah Kawllai kisin nawnngawl ahiman, pilna sia khangto ngawl ahi ciang Khuasak khua ah, Middle School khat hong hon sak kik le te, ci a hong ngen nuam kahi hi” ci.\nNaylor: “ Primary School teciang sia no Zomi-te a tu kicing zo hi. Lothaw na tupo , Zolai tanli ciang he po leu te pha zo hi. Laikung laite kul ngawl hi. Subedar Major Pau Cin, en vele , Zolai tanli zongh sin na zia? Tu Subedar Major bang nga ih ve.”\nPu Lian Thawng: "Tasia hang ma hi ve aw, Middle School ka dei sia, Ka Pano Pau Cin bang Middle School ahibua le High School ciang nana theng le tu sang a zalian zaw, a sang zaw, khang to tu a General dong zong suak thei lai tu ve."\nNaylor: “ Tua le nang High School ciang sin le te bang seam tuni?”\nPu Lian Thawng: “ Bang hang maw, High School ka onh zawk ciang, College pai tu , B.A degree ka nga zawk ciang, Nang ma bang ma Mangpi ( District Commissioner) seam tu khi nga.”\nNaylor “ Nang, kei ma bangh a Mangpi ( D.C) suak tu maw?" ci in ngau ngengu hi.\nPu Lian Thawng: "Bang hang seam thei ngawl tu k'hi? Nang zong seam thei ih vete, ka pilna, ka laisinna tawh kizui a seam thei lel ngawl tu k'hi? Kei zong seam thei mama lel tu khi ze!”\nPu Lian Thawng sia, Tedim Vuandokte, (Sub-division Commissioner) ih nasep a ki laih ciang, Confidential Report sung ah, Chief Lian Thawng sia, pil hi, a kitakhuai chief khat hi. A minamte a tu deisak a, a ngam khantona tu a hanciam pasal khat hi, ci in report ki pia hi.\nIII. Khuasak Khua ah Middle School Honna Thu\nJapan ngalkapte India simtu in hong pai to ma in, Tiddim khua Vuandok pa Kelley sia, Levy te vai in buai mama hi. Thangdung ah lam ki zik hi.Tua laitak Chief Lian Thawng in Laihilh Saya Khai Khaw Lian(Khuasak), Saya Khai Khaw Thang(Thuklai), Saya Sein Lian(Limkhai) te sia Levy sung ah, hunciamte(Time keeper) naseam in om sia mu hi. Pu Lian Thawng in hi bang a laihilh thei te, a ma te pilna zangh ngawl a mundang a sep sia pammaih sa mama hi.\nSizangkual, Ukpite le, Hausa Upa, Sang Saya te le, thu he zaw hiat tu peuhmah Khuasak khua, a inn ah sam in kikhopna nei hi: “Maisang ih Sizang minamte a tu ka ngaisut ciang, High School khat ih nei tu sia, kul mama sa k'hi hi. Tu in laihilh thei tu Sangsaya om tinghtengh hi. Sangpatang tu zong om hi. Tua ahi ciang, tu laitak in, High School khat hong leang pha ngawl tu ziam" ci in, ama ngaisutna pulak hi.\nTua ni in, “Siyin Education Board" ci in Sizang sung sang nga theina tu ki vaihawm hi. Tua Siyin Education Board te in, sang hon theinatu in, Tedim Vuandokpa Kelly tawh kimutu in Pu Lian Thawng ma sawl a, a ma zong a zing sang ciangin, peang in Tedim pai suak paih hi. Tedim pan Vuandok pa Kelley mun ah, Khamtung ah Sanginn kisapna, Sizang minamte ii pilna deina, Khuasak khua ah High School khat honna tu thu son puih hi. Vuandokpa zong thukim a bang teng ki sam tu n'u ziam? ci in dong a, laisimbu-textbook, laibu-notebook, laikung cite sazian hong ngen paih a, a kisamteng India ah hong vaithaksak paih hi. Pu Lian Thawng, Khuasak athetpo ciang, Vuandokpa tawh a kimuna teng le, Vuandokpa ih, private sang khat hon theinatu a thungana teng a inn-ah, Sizang Upate mun-ah son kik hi.\n1st June 1943, ni in Khuasak khua ah Siyin Education Board te in Private High School khat hong hi. Tua sung ah laihilh teng:\n(1) Saya U Khai Khaw Lian, Khuasak, Headmaster,( Nung sang ciang Deputy Inspector of Schools)\n(2) Saya U Khai Khaw Thang, Thuklai,( Dr. Suang Za Pau ih pa,)(Nungsang ciang J.A,T)\n(3) Saya U E, Pau Za Kam, Khuasak, (Nung Sang ciang, State Education Officer)\nPreparatory IV Standard Class, V Standard Class le VI Standard Class ciang ki hong zo bek hi. Tua hun lai in, Tan 6 ong sa, sangpatang om ngawl hi. Tua sang hon phit lai a sangkahte sung pan, Major General Tuang Za Khai, Colonel Son Khaw Vum, Major Cin Khaw Mang, State Law Officer Grade I. U On Za Nang, Law Officer Grade I U Lian Za Nang te kihel hi. Japan ngal hong theng paih ahi ciang, tawmvei sang kikhak hi. Japan ngal ma India ah, Kelly Mangpa in Khuasak High School a tu hong vaithak sak sia ngal sung teng India ngam Aijal Post Office ah kikeam a ngal zawk ciang Khuasak hong theng pheang hi. Laihilh Saya U Pau Za Kam sia India ngam Shillong College ah pai hi.\nIV. Thuklai High School Hong Pianna Thu\nSizang sung a laisanbeltu in, Thuklai khua ah tua High School sia ki tua kik hi. Panglong Conference ah Bogyoke Aung San tawh a kimu Pu Vum Khaw Hau in Khamtung ah, High School kisapna thu nasiatak son hi.Thuklai khua ah Private High School khat Sizangte ih honna thu zong son hi. Bogyoke Aung San in Mangkang te ii vawt zawk ngawl sia kei kum nih sung hong vawt tu kahi hi, ci in kamciam pia hi. Kawlngam suatakna nga ma, 1947 kum in, “Khamtung, Thuklai khua ah State High School khat sanction ki pia hi" ci in Radio sung pan hong kizasak a, a kuamapo ki lungdam tek hi. State High School Thuklai ah, Tedim ngam sung pan kuama sangkah tu hong pai ngawl ahi hang, Haka, Falam pan in hong kah hon hi. Mundang te in, High School ngen ahi hang, sanginn om ngawl, sang patang om ngawl sia High School ki pia thei ngawl hi ci in, kipia paih ngawl a, dadam in Myone sim High School khat tek ki koih pheang hi.\nYangon Siyin Baptist Church , Silver Jubilee Magazine (2005) sung ah Sayapi U E. Pau Za Kam ih at "OPENING A MIDDLE SCHOOL AT KHUASAK” sia bulphu in kong suak sak kik hi. Original a dei te in a tuam in vaitha ta un.\nA tung ah, ki-at-na sung telngawl om le a tuam in hong dong leu te maw.\nHang Za Pome.\nSource ; Pu Thuklai Suanlepaal.\nPilna Thu Taangthu Zogam Khua tuamtuam te Thu\nItem Reviewed: THUKLAI KHUA TAANGTHU Description: Rating: 5 Reviewed By: Cinpu Zomi


url: =Singapore gamsung ah IS tetawh akizom numeikhat leh pasalkhat kiman :: ZOMI DAILY\nposted on 7 September 2017 at 8:47 pm Lomkholna: News, Sawltak, Singapore, World\nSingapore gamsung ah buaina abawlsawm migilo Terrorist tetawh akizom mi 2 kiman hi ci’n Ministry of Home Affairs (MHA) te’n tuni Thursday (September 07) ni in genkhia uhhi. Tua akiman Singaporean gammi tepen numei khatleh pasal khat ahihi.\nSingapore gamsung ah ngongtatsawmna vai hangin “Internal Security Act (ISA) for terror-related activities” tawh mat athuak uh ahihi. Tua akimante pen kum 23 aphakhin Shakirah Begam Abdul Wahab kici numeikhat leh kum 34 aphakhin Imran Kassim kici pasalkhat ahi uhhi.\nMinistry of Home Affairs te’n tuni News Release abawlna ah Imran Kassim kicipa pen Singapore gamsung aom Logistics Company khatah Managing Director aseplaitak cihi. Ahi zongin IS te’ Propaganda in nathuzawh in, nalunglut khamawk hi.\nTuapa ii sepsawm pen IS migilo tetawh kipawl in Singapore gamsung Singapore Armed Forces (SAF) Personnel te doding cih ahihi. Tuaban ah Hostage in matzawh aomleh kemcip in, Singapore kumpi tungah sum tampi tawh kitansakding, tua sumte pen IS te kisapnana ah zekding cih himawk hi.\nHihpa pen abeisa hunsungahzong Syria gamsung aom IS galkap tetawh kikhawl kithuahding, IS galkap tumding in nihveibang aki thawingei cihi.\nAbeisa 2014 February khasung in anasepna Logistics Company panin nasepvai tawh Syria gamsung ah ki zinsak hi. Refugee Camp sung aom te huhna apuakding, Humanitarian Aid ahawmding in apai uh hi a, tuahunsung inzong khatvei IS tetawh kizopsawm himahleh lemsak zolo hi.\n2015 March khasung inzong IS makai tetawh kizom in, Syria gamsung ah bangci luttheihding ci’n lampi azon kawikawi hangin, lemlo leuleu hi. Tuabang kawmkal ah Social Media tungtawn in Accounts tuamtuam bawlkawikawi a, IS te gamtatna te panpih mahmah hi.\nAlawm agual tezong IS thu bekbek genpih in, alunglut theihtheih nadingin zolzol hi. Tuabang in IS te ahoihmuhnalam bekbek agengen, azolzol ciangin alawm te’n Singapore kumpi thunei te tungah Report nabawl uh a, tuapan in aki mankhia ahihi.\nRelated: Migilo te’n Rocket thaupi tawh Singapore kapsawm\nKum 23 bek aphapan akhatzaw numei Shakirah Begam Abdul Wahab pen ahihleh Syria gamsung aom IS galkap tetawh Online Social Media tungtawn in kinakzop mahmah cihi. Amahpen Singapore gamsung ah Administrative Assistant nasep asemkhat hi a, IS galkap te’n alunglut uhciangin tuatengzong nuam asamahmahkhat cimawk hi. Sawltak #zomidaily\nPrevious: Banghangin Japan gamah Muslim misok te’n buaina bawlngeilo hiam?\nNext: Malaysia ah setbing tuang honkhat mawtaw in phukha in taisansuak, mi 4 liam


url: =Hebru 2 | Siantongluan\nTua ahih manin i zaksa thuman thutakte i khahsuahkhak lohna dingin kiptak khotakin i letkip ding kisam hi.\nVantung mite in hong gen thute thuman hi a, tua thu a palsatte in a kilawm bangin gim thuak ding uh hi.\nTua ahih manin a thupi mahmah hih hotkhiatna thudon loin i om leh suahtakna om thei ngeilo ding hi. A masa-in Topa mahmah in hotkhiatna thu hong pulak a, tua thu a za mite in thuman ahihna thu eite tungah hong gen leuleu uh hi.\nAmaute thugenna banah Pasian in vangliatna lim, leh na lamdang a tuamtuamte bawlna tawh hong genbeh lai hi. Tua banah ama hoihsak bangin Pasian in Kha Siangtho zong hong hawm lai hi.\nEite in genbelin i neih a hong tungding leitung pen Pasian in vantung mite khutsungah koihlo hi.\nLai Siangtho mun khatah a kigenna-ah, "Pasian aw, nangma ngaihsut tham dingin mi pen bang hi a, na phawk tham dingin mihing ta bang hi lel ahi hiam?\nAhi zongin vantung mite sangin a neuzaw deuhin na bawl a, minthanna leh pahtawina na guan a,\nna khempeuh na uk sak hi," na ci hi. "Pasian in na khempeuh a uk dingin bawl," a cih ciangin na khempeuh a huamkhin hita hi. Mihing in na khempeuh a uklam i thei nai kei hi.\nAhi zongin Pasian hehpihna hangin mi khempeuh-a dingin Jesuh a sih theihna dingin tawlkhat sung vantung mite sangin a neuzaw-in a kibawlna i mu a, sihna a thuakna hangin minthanna leh pahtawina a ngahna thu i thei hi.\nNa khempeuh ama-a dingin a piangsak Pasian in tate tampi minthanna a ngahsak theihna dingin a thuakna tawh hotkhiatna thu-ah a makai dingin Jesuh a bawl ding a kilawm mah ahi hi.\nMawhna panin mite a siangthosakpa leh sianthosakna a ngah mite in, Pa, a kibang a neikhawm uh hi. Tua hi a, Jesuh in mite, "Sanggam," a cih ding zum ngaihsutlo ahih manin,\n"Pasian aw, ka sanggamte kiangah nangma thu ka gen ding a, mi khempeuh mai-ah nangmah ka hong phat ding hi," na ci a,\ntua ciangin, "Pasian muanin ka nei ding hi," na ci kik a, tua ciangin, "Pasian in hong piak ta dangte tawh hih lai-ah ka om hi," na ci leuleu hi.\nTate a cih mite pen leitung cilesa a nei mite ahih manin, ama sihna hangin sihna a uk Dawimangpa a sukgawp theihna dingin Jesuh in mihing pianzia mah hong nei phot hi.\nTua ahih manin sihna a kihtak manin sal bangin a om mite amah in hong suaktasak hi.\nAma lunghihmawh pen vantung mite hilo a, Abraham suanlekhakte a lunghimawh ahihna thu hong kitel hi.\nTua ahih manin mihingte mawhna a kimaisak theihna dingin Pasian na a sepna-ah mite-a dingin hehpihna leh cihtakna tawh Siampi Lianpen a suahtheihna dingin a sanggamte tawh a kibangin mihing lim a hong puakding a kisam ahi hi.\nAma pumpi mahmah in ze-etna leh gimna thuak ahih manin tuhun ciangin tua bang a thuakte a hong huhthei hi.


url: =Malaysia ah Zomi Nam Ni nuam mahmah – 2 ~ Hau Za Cin :: ZOMI DAILY\nposted on 25 February 2013 at 11:53 am Lomkholna: Article, Hauzacin, Zomi Nam Ni\nMalaysia ah Zomi Nam Ni nuam mahmah – 2\nKa gei a Pu Kam Khen Red Bull gim in ka cilphulsak mahmah, stage tunga Zongeina kilak te in ka cilphulsak sem.\nHunzat makai Rev. Suan Cin Hau in siamtak in hunzang dingte hong sam ziahziah a, a kilawm hun khat in mipi tel dingin hunzang dingte leh a hunzatna hang uh hong gen setset a, kitel mahmah hi. Hunzekte siam peuh leh mipi in kuakua a ding zongin a hih ding uh thei, a gen ding uh thei, a sak ding uh thei hi. Tua in hunzat nuamsak a, kicim manlo in kizom deudeu hi. Kipatna dingin mipiin “Lunglaulo Aw” cih la kisa ziahziah a, tua khit ciang Rev. Thawng Ngaih Khup in hun leh vaite khempeuh Topa tungah apna hong nei hi. ZAM President Nang Khan Pau in tuni a Zinmang Pu Chin Sian Thang vaidawnna leh tuni a Zomi Nam Ni zang mite khempeuh muakna leh vaidawnna thu gen in “Note khempeuh nong pai uh ciang i vai a picing pan, i vai a lawhcing pan hi,” ci hi. Zomi te i paikhop, i kihel ciat ciangin Zomi Nam Ni a lawhcing pan ahi takpi hi.\nPhit Lam: Zomi Education Centre pan in Zongeina Phit Lam hong lak uh a, etlawm mahmah hi. Galmat samat ciangin kipahtawina leh kivaidawnna in zong akizang Zomi Ngeina Phit Lam pen a hun tawh kizui in a phit zong kilamdang hi cih kimu thei hi. A hun tawh kizui in phitte zong a tuam deuh hong kizang a, kizepna puante zong Zopuan etlawm tak in kibawl vive ahih manin khanglui i pupa te hunlaia sabeng puan, gamvak puan leh pheituam te tawh kibang nawnlo hi. Namsau (sword) tawh a lai ah a lamding zong a mi a om hangin a namsau ding omlo ahih manin alluminium foil tawh a kituam gua tawh kisui temsau khat kizang ziau hi. A namsau taktak a nei ki om in, kizang thei leh nakpi takin etlawm zaw kan lai ding cih ka um hi. Lam ahih ciang a lasate aw kiza lo thei zel a, hithei hileh a lasa ding microphone tawh a gei ah numei 2 leh pasal 2 bang ding pah vet in amau a lasak huh dingin a lamte in zong a lasak uh sa veve ding. Tua hileh a la mipi in kiza dinga, a lam zong kimu ding hi. Khuangtumpa in microphone tawi kawma lasak tawh a thuah pen a siam mahmah manin a khuangtum khial vetlo hi. Zomi te siamna zong khut khempeuh tawh nasep tuamtuam khatvei in a sem thei hizen ve hang aw, Michael Angelo a gen uh bangin.\nTon Lam: Ton Lam zong nasia tak in Tonzang Lawm te in hong lak uh a, mipi in khutbeng ziahziah in kipahtawi hi. Zomi te pen pupa khang ah zong a madawk ding, a thupi ding, a cithei ding na kidem uh hi. Zomi te kidemna pen a hoih lama kidemna hi a, a kidemna peuhpeuh uh mite siatna ding leh midangte nopmawh sak ding namte na omlo hi. A neizo, a hauzo, a go a lupzo ding na kidem uh a, ahi zongin a hihzolote kisimmawh, kineumuh cih bang na omlo hi. Minam pawlkhat ah a zawng a genthei, a citheilo te kinengniam, kineumuh, kisimmawh cih bang om hi. Zomi sungah tua bang na om ngeilo hi. Tua pen Zomi te in mikim liangko kikim bangin a et theihtna hi. Kikim bangin en cih hangin leitungah mihing pen a kikim in om thei taktaklo hi. A pilzaw, a hauzaw, a siamzaw cih bang na om hamtang veve hi. Ton Lam pen Zomi sungah a ci theite pahtawina leh a thupina uh a lahna uh lam ahi hi. Thupi in minthang hi. Zahtak huai a, pahtawi huai in it huai hi. A hoihna pen a Tong zo te in a tong zolo te simmawh in neu et cih omlo in, a Tong zo teng bek sam, lawm bawl, it bawl cih bang hilo in\nkhuasung mi khempeuh, lawm leh gual khempeuh tawh a cihtheihna uh lungdam khawm, gualnuam khawm uh hi.\nTuhun ciang Zomi sungah zong a hau teng bek kikhawl nuam, a pil teng bek kikhawl nuam, a khuapi om teng bek kiho in khuata ah omte thudonlo, kinlo cih bangin i om khak leh tua pen Zomi Ngeina hilo a, kim leh pam pan hong kilawh hingelngel ding hi. Zomi te pen a Tong khawm diamdiam, a kiuap, a kipahtawi, a kihuaite ihi hi.\nLamvui: Gualnop ciang Zomi te in mi khempeuh kikawi in na lam ziahziah uh a, lamvui na kai uh hi. Rawang a om Zomi te in hih lamvui hong lak uh a, mipi in kilampih nuam mahmah himah leh hun tomno sung bek kingah ahih manin kilam manlo hi. I lungdam ni i gualnop ni in i lam khawm liailiai pen minam hampha ihihna hi. A lamkhawm theite a ki it hi a, a kingaite hi. Zomi te a ki it, a kingai, Vaphual nupa bangin a kisihsih te ihi hi. A ki nusia lo, a khawlkhawmte ihi hi.\nThugenna hun thumvei om a, Pu Chin Sian Thang leh Miss Joanne, UNHCR-CDU ban ah kei zong hun tomno cik genna hong pia uh a, hampha ka kisa a, ka angtang mahmah hi. Ka sisan kizoppih ka minam Zomi mipi hizah mai ah ka khatvei thugenna hi a, ka lungdam mahmah hi. Zong ka lawp mahmah a, ahi zongin a lamet bang un ka gensiamloh ding lah ka lau simsim hi. Thugen ding mi thum lak pan a gen masa pen dingin hong seh ta lailai uh ahih manin ka ciling phial hi. Ahi zongin i lungdam in i lungdamni ahih manin hih bang hamphatna ka tan lah zatloh dingin pammaih kasa lua hi. Thugen dingin hong pai in ciin hong kisam zong hilo, Zomi Nam Ni na zat uh leh hong kihel nuam sing e, ka cih hibek a, makai vaisaite thusiamna leh deihsakna ka tan manin hampha ka kisa hi. Thugenna tomcik nei ding cih ahih mah bangin saupi ka genkhak ding zong ka lau hi. Ka thugen a tomlak in a nuai-a bang hi:\nPrevious: Malaysia ah Zomi Nam Ni nuam mahmah – 1 ~ Hau Za Cin\nNext: Pu Cin Sian Thang’ thugenna – Zomi Nam Ni Malaysia 2013\nPasal khat Hotel saap piaksawmlo in, Telephone khau tungah luaiphei in cimawh


url: =Malaysia kumpi in E-card kuamah bawlsak nawnloding :: ZOMI DAILY\nposted on 2 July 2017 at 9:43 am Lomkholna: Malaysia, News, Sawltak, World\nMalaysia gamsung ah gamdangmi nasemte adingin akivaihawm E-card (Enforcement Card) pen abawlhunding Deadline khengkhinta ahih manin kuamah ki bawlsak nawnloding hi ci’n Deputy Prime Minister Datuk Seri Dr Ahmad Zahid Hamidi in genkhia hi.\nE-card bawlhun Deadline pen June 30 zankim dongbek hi a, Immigration Department in tuahun akipan kuamah E-card bawlsak nawnlo uhhi.\nDeputy Prime Minister Datuk Seri Dr Ahmad Zahid Hamidi in zanni in Aidilfitri Open House ah Reporters tetung agenkhiat hi a, E-card kuamah ki bawlsak nawnlo in, akisam bangbang in Action kila tading hi. Immigration Chief inzong Warning pawlkhat genkhiakhin a, adang Warning ki piakbehbeh kulnawnlo dingin ka lamen hi ci’n genkhia hi.\nMalaysia gamsung ah naseptheih nadingin phalna, Work Permit kician neilopi in naguksep “illegal forgein workers” pen akigawm inmi 161,056 bang omding in ki ummawh hi. Tualak ah 23% khawngbek in E-card bawl uhhi ci’n Immigration director-general Datuk Seri Mustafar Ali in genkhia hi.\nVideo: Immigration D-G: No more e-card extension\nImmigration director-general Datuk Seri Mustafar Ali in agenbehna ah hih E-card vaipen abeisa tukum February 15 ni akipan nasepnei Boss, Employer te tungah ki zasak in, E-card bawlhun dingzong kicingtak akipiakhin ahihi. Tua ahih manin E-card bawltheih nadingin Deadline pen kikhangto sawnsawn nawnloding hi ci’n khauhtak in genkhia hi.\nGamdangmi nasem tepen Malaysia gamsung ah sum thalawhding in hongpai uh ahihi. Thumantak tawh lampiman tawnin Legal takin aomnak uhleh sum thalawhna pen ki nawngkaisak zenzen loding hi. Ahi zongin gamkhatpeuh ah omtheih nadingin akisam Visa, Work Permit cihte aneihkeileh mat thuakding uhhi.\nKuamah mawhsaktuam omkei, ahi zongin nasem Employee te leh nasepnei Employer te anih un mawhpuak neituak uhhi. Naseptheih nadingin Permit khatpeuh kisam cihpen atheihsa uhhi ci’n genkhia hi.\nRelated: Mandalay ah galvan thaupi pawlkhat leh mi 3 kiman ~ ZD\nE-card bawltheih hunpen tukum February 15 akipan June 30 niciang ahun apiak uh hi a, Friday ni in ahun abeita ahihi. Hih E-card pen Malaysia kumpi in sumbeilo in abawlsak uh hi a, E-card aki zattheih hunsung pen 15 February 2018 ciang ahihi. (Malaysia kumpi in sumbeilo, Free in kabawlsak uh ci a, sum napiakkhak tepen Malaysia kumpi tungah napiak hilo khading hi) Sawltak #zomidaily\nPrevious: Vondeih Kep Ding – 116 (Dimno’ Pa)\nNext: Tawau Water Village meikatna ahangpen Electric mei aki gukzopna pan akipan hiding kici


url: =Thuthak Tomkimcing 16 Aug 2014 :: ZOMI DAILY\nposted on 17 August 2014 at 12:13 am Lomkholna: Hauthang, Myanmar, News, World, Zomi\nA. Intel te in Myanmar sung ah’ Broadband Services kipat sawm.\nSoap) te naupaai te in kisilna te ah zatlo ding hoih zaw cihi. Banghang hiamcih leh Nu gilsung om nau no pen Pound cingzolo in neu keukau in suak thei hi cihi. Tua hi in Triclosan leh Triclocarban kihel Hazaa, Sabaan, Sabaan vui nam te zat loh hoih zaw ciuhi.\nNu gilsung om nau no pen apumpi akilam hunsung ahih man in adiakdiak nauno ngaihsutna khuak zekai sak hamtang hi cih Pilsiam ciim te’n muh khia hi. Bangci bang in gilsung om Nauno tung lut thei hiam cih leh Nu gil tung om napianpih Laii mong pan in ahuu lutsuk a, nasung om nauno akilam na siivui te tawnsuk ahih man in nauno in haksat na thuak mahmah cihi. Tua man na haaza, Na sabaan zat te naupaai te in pilvangtak in zat kul hi.\nPrevious: Thuthak Tomkimcing 15 Aug 2014\nNext: Zogam ah sangsia sinna college sang hon ding hithei nailo


url: =Piancilna 42 | Siantongluan\nEgypt-ah an a omna thu Jakob in a theih ciangin a tate kiangah, "Bang hangin khatlekhat ki-enen mawk na hi uh hiam?\nEgypt-ah an om hi, ci-in ka za hi. Eite si loin i nuntakna dingin paisuk un la, ei-a ding an va lei un," a ci hi.\nTua ahih ciangin Egypt-ah an lei dingin Josef sanggamte sawm paisuk uh hi.\nAhih hangin Jakob in Josef sanggampa Benjamin, a sanggamte tawh paisaklo hi. Bang hang hiam cih leh ama tungah siatna tung khading, ci-in lau hi.\nKanaan gam sungah kial tung ahih manin a hong pai dangte tawh Israel tapate an lei dingin hong paikhawm uh hi.\nTu-in Josef pen tua gam a ukpa hi a, gammi khempeuh tungah an a zuakpa amah ahi hi. Josef sanggamte hong pai-in, a maitang uh leilam ngatin ama mai-ah hong kun uh hi.\nJosef in a sanggamte a muh ciangin thei a, ahih hangin amah in midang bangin bawlin amaute tungah khauh pau hi. "Koi pana hong pai na hi uh hiam?" a ci hi. Amaute in, "An lei dingin Kanaan gam panin hong pai hi ung," ci uh hi.\nJosef in a sanggamte thei a, ahih hangin a sanggamte in amah theilo uh hi.\nJosef in a mangin amaute a mat khitna a phawk hi. Amah in amaute kiangah, "Note, thukan na hi uh a, hih gam thanemna a en dingin hong pai na hi uh hi," na ci hi.\nAmaute in Josef kiangah, "Hilo hi, topa aw; an lei dingin na nasemte a hong pai hi ung.\nKote khempeuh mi khat ta ka hi uh hi. Kote, a thutak ka hi uh a, na nasemte thukan hilo uh hi," a ci uh hi.\nAmah in amaute kiangah, "Hilo hi, hih gam ginat lohna a en dingin hong pai na hi uh hi," na ci hi.\nAmaute in, "Ko, nangma nasemte, sanggam pasal sawmlenih ka hi uh a, Kanaan gam sungah mi khat ta ka hi uh hi. A moi pen tu laitakin ka pa uh tawh om a, khat pen om nawnlo hi," a ci uh hi.\nAhih hangin Josef in amaute kiangah, "Note tunga kong gen bangin a man mah ahi hi. Note, thukan na hi uh hi.\nHih thu tawh note hong kithei ding hi: Faro a nungta ahih mah bangin na sanggam moi pen uh hih lai-ah hong pai kei leh hih lai mun panin note na paikhia thei nawn kei ding uh hi.\nNote sungah thuman om hiam, ci-in a kimuhna ding, na thugente uh a kitelna dingin note thong sungah na om laitakun note khat kisawl un la, na sanggampa uh hong paipih sak un. Tua ahih kei leh Faro a nungta ahih mah bangin note, thukan na hi taktak uh hi," a ci hi.\nAmah in thong sungah ni thum sung amaute a koih hi.\nA ni thum ni-in Josef in amaute kiangah, "Keimah in Pasian zahtak ka hih manin hih bangin gamta un. Tua hi leh na nungta ding uh hi.\nNote, thuman mi na hih uh leh thong sungah na sanggamte uh khat omsak lai un la, a dangte pai-in na innkuan uh a gilkialte-a dingin an pua un la,\nna sanggam moi pen uh kei kiangah hong paipih un. Tua ciangin na kam gente uh kitel ding a, note na si kei ding uh hi," a ci hi. Amaute tua bangmahin gamta uh hi.\nTua ciangin amaute khatlekhat in, "A taktakin i sanggampa tawh kisai-in eite i mawh hi. Amah in eite kiangah hong thum napi-in eite in a thu i ngaihloh ciangin amah a lungkhamna i mu hi. Tua thu hangin hih bang lungkhamna eite tungah hong tung hi," kici uh hi.\nReuben in amaute dawng a, "Tangvalpa tungah khial kei un, ci-in note tungah hong gen hilo ka hi hiam? Ahih hangin ka thu nong mang kei uh hi. Tua ahih ciangin tu-in ama sihna thaman eite tungah hong tung ahi hi," a ci hi.\nAmaute kikalah kamphen khat om ahih manin Josef in amau paute a tellam amaute in theilo uh hi.\nTua ciangin amaute kiang panin Josef kihei-in a kap sim hi. Tua ciangin amaute kiangah hong paikikin amaute hopih hi. Amah in amau kiang panin Simeon la-in amau muhna-ah amah a hen hi.\nAmau ipte antang tawh dipsakin, a van sung uhah amau sum ciat koih kikin, lampi-a a nek ding uh an a piakna ding Josef in thu a pia hi. Tua bangmahin amau-a dingin kihihsak hi.\nTua ciangin amaute in a late uh antang suanin a paikhia uh hi.\nAmaute khat in a giahna panun a la gan-an pia dingin a van a suah leh, a van gongah a sum mu hi.\nAmah in a sanggamte kiangah, "Ka sum kikoih kik hi. Hih lai-ah ka van gongah na om!" a ci hi. Hih thu hangin amaute lungsi uh a, lingin amaute khatlekhat ki-en uh a, "Pasian in eite hih bangin hong bawl a bangci thu ahi hiam?" a ci uh hi.\nKanaan gamah a pa uh Jakob kiang a tun uh ciangin, amaute tunga thupiang khempeuh gen uh a,\n"Mipa, tua gam topa kote tungah hong khauh pau-in, tua gam thukanin kote hong ngaihsun hi.\nAhih hangin kote in ama kiangah, Kote thuman mi ka hi uh a, kote thukan ka hi kei uh hi.\nKote pen ka pa uh tapa, sanggam pasal sawmlenih ka hi uh hi. Khat pen om nawnlo a, tu laitakin a moipen Kanaan gamah ka pa uh tawh om hi, ka ci uh hi.\nTua ciangin tua gam topa in kote kiangah, Note thuman mi na hihna uh hih tawh ka thei ding hi: Na sanggamte uh khat kei kiangah nusia un la, na innkuan gilkialte-a dingin antang la un la, ciahkik un.\nNa sanggam moi pen uh kei kiangah hong paipih un. Tua hi leh note thukan hiloin thuman mi na hihna uh ka thei ding a, note kiangah na sanggampa uh hong khahin, hih gam sungah omin na na sem thei ding uh hi, hong ci hi," ci-in a gen uh hi.\nAmau vante a suah ciangun, a milipun a sumte uh a van sung ciat uhah na om hi. Amaute leh a pa un amaute sum kihente a muh uh ciangin, lungkham uh hi.\nA pa uh Jakob in amaute kiangah, "Ka tate tawh kei nong kikhensak zo uh hi: Josef om nawnlo, Simeon om nawnlo, tu-in note in Benjamin na la ding uh hi. Hihte khempeuh kei tungah hong tung khin hi," a ci hi.\nTua ciangin Reuben in a pa kiangah, "Na kiangah amah kong paipih kik kei leh ka tapa nihte that in. Kei hong ap in, nang kiangah amah kong ciahpih kik ding hi," a ci hi.\nAhih hangin amah in, "A sanggampa si a, amah bek om ahih manin ka tapa in note hong zuisuklo ding hi. Note paina ding na khualzinna uhah ama tungah siatna tung kha zenzen leh, khangham khit nungin dahlua-in ka si ding hi," a ci hi.


url: =TUALZANG KHUA TANGTHU - Laibu Saal\nHome > Zogam Khua tuamtuam te Thu > TUALZANG KHUA TANGTHU\nTUALZANG KHUA TANGTHU\nTUALZANGGAM SUNG AH ATEENG MASA TE THU\nNidanglai in Tualzang gamsung ah, Vaaimi, Thahdomi leh, Teizangmi te teeng ngeiuh hi.Vaaimi pen tuhun a, Khuangtum akicihna muntengah ateeng ngeiuh a, asih uh ciang un,Keen kawm,suangkawn ah kigui hun ahih mah bang in Khua Ngal ken hawm ah aki vui uh hi. Tua Vaaimite kivuina minpua in tua mun pen Vaikeen kicipah hi. Vaaimi te alal khiatuh ciangin, Thahdo mi te in Pugen lam Khua taw lozang tengah khua na sat leuleuhi.\nAkhuagal leilulam mualsauhna ah Muangsuang naphut uh a, tu dong in kimua thei lai in-Suang gual kicipah hi. Tuapan in leilu lam Sihpimun Mualneu khat ah mual nabawl uh a, tudong in tua saungte kimu theilaihi. Vaai te leh Thahdo mite teen hun lai in Gal leh sa akineihhun sunghi a, gal leh sa hamsatna hangtawh kip zolo ahihman in lei lulam zaun in na lal totouh hi. Hih mite nung ah Tedim ukpi asem PuKamHam sanggam Pu Thuam Lian in Hausa sem a, Kip zo tuan lo in Mawng keen ah nalal hi. Tedim khua pi Mikaangteen hongsim ciang in, Tedim khua kinuasia a, Pu Khua Cin Nu Pi Ciin Ngul Ngen Nung khua ateen laitak in si a, Pu khua Cin ateen angei, Tualzang ah aluangpua in vui hi.\nTUALZANG MIN KI VAWHNA\nNidang in Tualzang pen Gam mangpi hi a, Salian Samaang zong tam hi ki ci hi. Tua hun in Tu a khua laimun Paaina Sanginn lam na mun khem peuh ah gammang mun nop cimahmah leh alipkhap huaimahmah mun kicihi. Hih Mun teng ah losau luipi Dawi te lah Thangneel Dawi te kituah in khawl a, Bual na in zang aa, Tual in nei ahih man in Dawi tual mun Dawitualzang min pua in TUALZANG kicihi. Pasian in ama vangliatna tawh Dawite hawl khia un ci a, Dawi hongkihawlkhiatsak ahih man in,Dawi te Tual hi theinawn lo in tu Pasain Tual, Pasian tualzang a suak hi.\nPU GEN THUAL TE TUALZANG TEN NA;\nSaizang khua a,teng Pu Gen Thual in Saizang khua ah akhawh sa kham lo inantaw ding in azawl pa tawh Ngawng gam ah vapai uh a, tua apai na lam pi ah azawlpa gal te in that in agawng tan sak hi.Tua bang a, akhawh sa kham lo aa, Antaw apai sihna dong atuahman in, gam hoih leihoih zuat ding hong lunggulh uha, azipii PiNiangZiingtawh ki kum in, Tualzang gam hong zuan uhhi. Pu Gen Thual pen a U pa Pu Eng Tel tapa Pu Lut Thang( Tuang Cin Suan pu) tawh 1900 kum in Saizang khuapan tualzangkhua ah na teenghi ci -in Pu gen Thual tapa Pu ziingkhai thu ciap teh nalaibu sung ah naciam teh hi.\nPu Gen Thual te tualzang ateen khit uh ciang atat aheek te athu uh zong, Pu Zing Khai in laibu sung ah na ciam teh a, tua laibu sung a, kiciam teh na thu te leh Nu le Pa , Pi le Pu te thugen kisik san in Sia (Hau Thang) Kawlpi in hi laibu sung ah hong gelh hi.\nPu Gen Thualpen Tualzang khua ah na tengsuaklo in, nalal khia kik ahih man in abeisa hun Tualzang Khuasat te tangthu sung ah amah na ihel kha lo hi.\nPU GEN LAM TE TUALZANG KHUASATNA THU\nTualzanggam sungah nidangin ,Vaite,Thahdote Teizang, nateeng ngei uh hina pi na kipzolo in nalal san zeluh ahih man in Tualzang khuasatmin ki ciam teh theilohi. Pu Gen lam ten Tualzanghongten ciang in Hausa sem in khanggui kizomimkhua kip khat hongsuak ahihman in Tualzang khua pen Pu Gen lam khuasat ci-in kiciam teh hi. Pu Gen lam te TualZang khua aten na tangthu PulePa te gen na tungtawn in anuai a, bang ahihi.\nSaizang khua Pu Gen lam, PuSon Cin te leh Pi Ciin Vial te ateen laitak hun in tu hun a, ih teen a hi Tualzanggam sungah gamsa tammahmah hicihthu thei uh hi.Pi Ciin Vial in , Son Cin aw sa bekuk mahmah na hih man in sa tamna mun ah Gen lam tawh nakithuah in khua vasat un: ci-in han tawh hi. Hihbang a,ahan thot ciang in, Pu Gen lam leh PuSon Cin in satam na mun Tualzang khua sat dingin kuan khia pah uh a, Hiang tui lui ah Pu Hau Cin Khup te aisa sawk in naom uh hi.Pu Hau Cin Khup in Pu Gen lam leh Pu Son Cin te tawh akimuh uh ciang in na ma ciah a, Pu Thuam Lian na Ko pah hi.Tua ciang Tualzang a, atengkhinsa PuThuam lian in Pu Gen Lam leh PuSon Cin te Lam piah nadawn hi.\nTuabang a, na dawn ciang in Pu Tuam Lian in, "Gen lam aw Son Cin aw, mudang tung lo in hih laiah hongteng un ci-in kho a, Gen Lam leh Son Cin Suak leh khak na hiuh zong in Suk te suak leh khak nahiuh zong in Mual hem Thaang paang ah kitaisan loding hihang,, ci-in sathal nasawt(sa naban) pih aa, ateeng khawm ding in na kiciam uh hi.\nHihbang a, thu ciam na aneih uh hang in Pu Thuam lian na kiplo in Mawng ken hua ah na lal hi. Tua nun caing in Pu Gen Lam Makai in Saizang pan Lailo , Lailo pan Khuang Nung , Khunag Nung pan JC. 1904 kumin Tualzang gam akhual khawh theihna ding un Mawngkeen Hausa pa Pu Tual Khaw Thang tung ah anuaia, teng in Gam tong peek nih ciat na pia uh hi.\nGam tong pia teng;\nPu Gen lam (Mun saung)\nPu Thang Luan ( Malneu)\nPu On Khaw Zam (Munsuang)\nPu Kham Pum (Mun Suang)\nPu Ciin Vung (Mun suang)\nPu Gen Suah (Mun suang)\nPu Nok Pau (Munsuang)\nEl khual (munsuang)\nPu Tun Luai (Mun saung)\nPu SongNeng ( Munsaung)\nPu En Kai (kikkai)\nPu On Pum (Songlam)\n1905 kum akhawh sa uh atun ciang in Tonzang Innpi pa Pu Hau Cin Khup kiang ah Tualzang khua aten theih na ding un, Daangkaa peek (50) pia in Tualzang Khua Pu Gen Lam sat aa kipan tudong in, gam kip asuak ahihi.\nItem Reviewed: TUALZANG KHUA TANGTHU Description: Rating: 5 Reviewed By: Cinpu Zomi


url: =Ezekiel 3 | Siantongluan\nTua ciangin amah in kei kiangah, "Mihing ahi Ezekiel aw, nang tungah ka hong piak hih laizial ne in. Tua ciangin va pai in la, Israel mite kiangah thu va gen in," a hong ci hi.\nTua ahih manin kei zong ka kam ka ka a, ka nek dingin a laizial hong pia hi.\nAmah in, "Mihing ahi Ezekiel aw, ka hong piak laizial ne in la, na gilpi dimtakin ne in," a hong ci hi. Kei zong tua laizial ka ne a, khuaizu tawh kibangin khum ka sa mahmah hi.\nTua ciangin amah in, "Mihing ahi Ezekiel aw, Israel mite kiangah pai in la, nang tungah kong gen peuhpeuh, amaute tungah va gen in.\nA pau na theihloh minam dangte kiangah a hong sawl ka hi kei hi. Na mipih Israel-te kiangah a hong sawl ka hi hi.\nA pau na theihloh, pau haksa a zang minam liante kiangah nang hong sawl hi leng, amaute in na thugen hong mang ding uh hi.\nAhi zongin Israel mite khat beek in na thu hong ngailo ding uh hi. Keima kam teekteek nangawn ngailo ding uh hi. Amaute a lungsim uh khauh a, demnopna lungsim nei uh hi.\nTu-in amaute mah bangin a khauh mahmah, a duai mahmahin nang kong bawl ding hi.\nSuang khempeuh sangin a sakzaw, diamond suang zahin a sakin na lungsim kong bawl ding hi. Tua ahih manin hih a lehdo thei mite kihta kei in," a hong ci hi.\nTua khit ciangin amah in thu hong genthuah lai a, "Mihing ahi Ezekiel aw, nang tungah kong thugen khempeuh limtakin ngai in la ciamteh in.\nTua ciangin amaute in na thu hong ngai a, hong ngai kei zongin, salin a om na mipihte kiangah va pai in la, nang tungah kong thugen khempeuh amaute tungah va gen in," a hong ci hi.\nTua ciangin Pasian kha in hong paipihto a, zinling zahin a gin ngaih awging khat ka nungah ka za a, "Vantungah a om Topa, ama minthanna hangin phat un," ci-in a kiko hi.\nGanhingte in huihlakah a khazapna leh leengpei gingte ka za a, zinling zahin gin ngaih mahmah hi.\nPasian kha in hong paikhiatpih laitakin lungkim hetloin ka heh suak mahmah hi. Ahi zongin Topa vangliatna in kei hong zozaw hi.\nTua ahih manin ka mipih salte omna, Khebar Gun gei-a a om Telabib munah ka va tung a, ka muhsa thute ngaihsunin tua lai-a amaute lakah ni sagih sung ka om hi.\nNi sagih a cin khit ciangin Topa in kei hong hopih a,\n"Mihing ahi Ezekiel aw, Israel minamte galvilpa dingin nang kong koih hi. Nangma tungah ka hong gen hilhkholhnate khempeuh amaute tungah na gensawn ding hi.\nMigilopa khat pen si ding hi, ci-in kong gen ciangin, amah kikhelin a nuntak theihna dingin thu na hilhkholh kei leh, tua mipa pen mawhnei mahin si ding a, ahi zongin ama sihna thu ahih leh nang kong ngawh ding hi.\nMigilo khat hilhkhol napi-in a mawh bawlna a tawp kei leh, a mawhnei mahin si ding a, ahi zongin nangma nuntakna suakta ding hi.\n"Mihoih mahmah khat gamtatsiat ding hong kipan leh a lauhuaina munah amah ka koih ding hi. Amah hilhkhol kei lecin si ding hi. Ama mawhna hangin si ding a, ama gamtat hoihsate phawkin ka nei kei ding hi. Ama sihna thu-ah nang kong ngawh ding hi.\nAhi zongin a khialhlohna dingin mihoih khat na hilh a, na thu hong mangin mawhna a bawl kei leh amah nungta ding hi. Nang zong na suakta ding hi," a hong ci hi.\nKa sungah Topa vangliatna hong om lamtak ka phawk a, amah in kei kiangah, "Ding in la, kuam sungah va pai in. Tua lai mun panin nang kiangah thu kong gen ding hi," hong cihna ka za hi.\nTua ahih manin kei zong kuam sungah ka va pai a, Khebar Gun gei-a ka muh bang teek mahin tua lai-ah Topa minthanna vang ka mu hi. Kei zong lei-ah ka boksuk a,\nahi zongin ka sungah Pasian kha hong lutin ka khe-in hong dingsak hi. Tua ciangin amah in, "Inn-ah ciah in la, inn kikhaknelh in.\nMihing ahi Ezekiel aw, khauhual tawh nang hong kikhih ding a, mite kiangah na paikhia thei kei ding hi.\nNa leii ka zawsak ding a, hih a lehdo thei mite na thuhilh thei kei ding hi.\nAhi zongin nang kong hopih kik ciangin kong pau theisak kik ding a, amaute kiangah, Topa Pasian in hih bangin ci hi, na ci ding hi. Tua ciangin mi pawlkhat in na thu hong ngai ding uh a, ahi zongin amaute pen a lehdo thei minam ahih uh manin pawlkhat in na thu hong ngailo ding uh hi," a hong ci hi.


url: =India Gas Leak: Mi 10 asih banah aza asim cina sak :: ZOMI DAILY\nIndia Gas Leak: Mi 10 asih banah aza asim cina sak\nposted on 9 May 2020 at 10:11 am Lomkholna: India, News, Thangkhanlian, World\nMay 7: Andhra Pradesh state sunga Visakhapatnam khuapi sunga om LG Polymers plant kici tu zingsang 03:00 local time (21:30 GMT) pawl in keh (leak) ahih manin mi 10 kiim bang a sih khit banah mit a kang ding bangin sip leh sa a sa velval leh nak hamsa a sa damlo mi 500 val cina uh a, pawl phatte zato inn ah hong kipuak hi ci-in siavuante in gen uh hi.\nKumpi uliante in LG Polymers plant (factory) ah gas leak piang pen safety precaution thudon lohna hi dingin ummawh uh hi. March 24 in India gam bup ah Covid-19 Lockdown 1.0 a kipat khit hih gas plant kikhakcip a, a kihon kikna ni a thupiang ahi hi. A site lakah senior citizens nih leh numeino kum giat mi kihel hi.\nState Industries Minister Goutam Reddy in BBC Telugu news kiangah, “LG Polymers plant a kihon kik in zuih dinga thukhun procedures leh guidelines lim takin kizui lo bang hi,” ci hi. A gas plant panin a gas leaked a kizelh khitin a kiim-a tengte inn sung panin taikhia uh a, kongzing lampite ah lungvai leh khuaphawk loin a tukte video in a kizaihte social media ah kikhah hi. A gas factory ah a gas a leak lai takin a semte pawl khat om dingin a kilamet hangin kumpi ulian officials-te in hih thu tawh kisai information nei lo uh hi.\nA gas factory panin a khu radius 3 km (2 miles) kiim dongah kizeel zo ahih manin officials ten a kiim-a omte a bitna mun ah hemkhia uh hi. Senior district official in a gas leak kham ding a kisawm cil masakna (initial attempts) lawhsam hi ci-in a gen hangin local news agencies kikham in kidal zo ta hi ci hi. A huih dik kha mi sih beh thei lai dingin lamethuai hi.\nAndhra Pradesh Pollution Control Board senior official official Rajendra Reddy in BBC kiangah a genna ah, a leaked gas pen refrigerated in a kikoih den pian styrene hi ci hi. “Hih bang chemical (styrene) dik khate adingin long-term impact bang piangsak hiam cih kitheihsiam sawm in ki-encik hi,” ci-in gen hi. Hih bang kawmkal ah officials ten styrene chemical leak panin kihumbitna dingin a kiim-a omte in puan kawt tawh a mai a khuh/tuamna dingun zasak hi.\nIndia ah gas leaks hangin sihna na piang thei zel a, a masa penna hilo hi. Dec. 2-3, 1984 in Bhopal ah chemical leak Bhopal gas tragedy or Bhopal disaster kici hangin mi 3,787 si hi ci-in a kiciamteh hangin mi 16,000 kiim si hi kici ahih manin leitunga industrial disaster lak panin a nasia pen hi dingin kingaihsun hi. Hih kamsiatna a pian’na kum 35 val khin zo napi-in a gas leak hangin tu dong a thuak khate tate mi bang lo mipoi khawngin a piang lai hi.\nSTYRENE KICI BANG HI A, MIHING TAWH A KISUK KHAK LEH BANGCI HIAM?\nStyrene gas pen lim leh mel nei lo ahih kei leh a eng hiuhiau, a kuang thei a tui (colourless, or light yellow, flammable liquid primarily) hi a, polystyrene plastics leh resins bawlna dingin a kizat banah nek ding nam tuamtuam (foodstuffs) tuunna leh bawm ding, van tunna packaging bawm, synthetic marble tuunna bawm, disposable tableware tuunna ding leh a furniture tuunna ding bawlna in zong kizang hi.\nStyrene keh huih lak-a lengte dik khakna hangin nak leh gawl nuammawhsak ahih manin hong khuhsak leh hetcchai sak a, i tuapte ah a tui piangsak (build-up of fluid in the lungs) va piangsak thei hi.\nStyrene tam dik khak luatna hangin “styrene sickness” kici natna piangsak thei hi. A natna lim a kilahkhiatnate (symptoms) lak panin lu na, sung nim in luakna, lungvaihna, gim leh tawl kisakna, ci leh sate nuammawhsakna cihte nam tuamtuam central nervous system depression a kici piangsak hi.\nStyrene dik khakna hangin i lungtang a kisai ding bangin kisai (irregular heartbeats) lo ahih manin khuaphawk lo (coma) in om theih hi.\nEpidemiologic studies tuamtuamte in a genna styrene khangin leukemia leh lymphoma natna ngahna ding baihlam sak hi a cih hangun thuman hi cih a teci ding kimu lo hi. Sources: BBC and Times of India @ Thang Khan Lian #ZUNs reports\nPrevious: Covid-19 buaina hong ven ciang’n…. ~ Bob Tuangpi\nNext: Numei pasal ut a cihte ~ Evan. Suangh Dal\nGamvangla pan Vontawi Awnem ~ Thawnpu\nMukei niteh ~ Zotangmang\nMalaysia, Ipoh ah Myanmar gammite kitawngin khatpa temtawh kidawtlum, 1 liam


url: =Thuman thutak tungah ding in, Ni satna ah ciktui hi in ~ Khup Lian Thang :: ZOMI DAILY\nposted on 24 March 2018 at 10:07 pm Lomkholna: Article, Khuplianthang\nKawlte ngeina tangthu sung khat ah, nidang lai-in khuata khat ah Zusa, Gul, Akpi, Vok leh Bawngpi cih bangin hih nuntakna nei ganhing gam nga teng, nupa khat ii inn huang belin nungta khawm in nopsa mahmah uh hi. Zansim in Zusa in a inntek te ankhing te luh zel in, a an ding zong thei zel hi. Zusa in hih bangin ankhingte aluh den pen a Inntek nu a hehsuak leh nawngkai sa mahmah ahih manin Zusa-thang khat siah dingin a khensat hi. Zusa in zong amah thang aki siahna thu a theih ciangin lung patau in, alawm teng kiangah huhna va ngen kawikawi hi. Amasa in Gulpi kiangah va ngen masa hi. “Lawm aw, nong huh kul ding hi.\nTu in, kei aa dingin thang ong kisiah ta hi mawk hi, kata ka tute ka pattah ding a an nek ding ka zonsak kul, ka innkuan in ka nuntakna dingun nasem in an ka zon loh phamawh hi. Tua ahih manin, inntek nu in kei aa dingin a koih hih Zusa-thang pen a lakkhiat theihna dingin ong huh dih in.” ci-in huhna a ngen hi. Tua ciangin Gulpi in ,“Lawm Zusa aw, hih pen kei ong kisiah hilo hi. Kei buaina ding omlo hi. Thang ong kisiah na theih leh a thang peel ziau ve” ci-in na dawngin na awlmawh hetlo hi.\nZusa zong lungkham mahmah sa-in Akpi kiangah huhna ngen dingin ong pai leuleu hi. A tunga Gulpi dawndan bangmah in na dawng a, tua a dawntawh lungkim lo-in a akno te kiangah, “Hih Zusa tawh ki khawl ki thuah nawn kei un, amah thang kisiah ahih manin amah na zuih uh leh no zong na-awk lawh kha ding uh hi.” ci beh sawnsawn lai hi. Tua ciangin Vokpi kiangah pai leuleu a ,“Ih pi te in kei ka awkna ding thang ong siah mawk uh hi. Nang pen na tha lah gol, lau zong a neilo na hih teh hih thang pen na muk tawh ong sawn khiatsak ziau lecin nang aa dingin haksa lo ding hi.” ci-in huhna ngen hi. Vokpi in zong ,“Lawm aw ong huh bel ong huh zo mah ding hi veng, ahih hang tu tadih bel ki ihmut suak lua phot in ong huh zo nai dah mai ning ei.\nZing le thai teh ci leng hilo dia.” ci-in, Zusa aa dingin sih theihna leh a haksa mahmah dinmun a tuak hi napi in, Vokpi in ama ihmut suakna paulap leh thupi ngaihsut zaw in, Zusa’ thuak lunggimna leh a tuah khak theih ding haksat nate na veipih na kinpih zolo mawk hi. Zusa in zong a it amuan leh, amah a it ding a ngai mahmah ding asak tengin ama haksak mahmah hun ciangin a huh noplohna, a dinpih cinten lohna a muh ciangin khasia mahmah hi. Ahih hangin a lawmte in ahuh noplohna, huh sawmlo, huh ngamlo uh a, amau aa ding leh amau mailam ding bek anawt uh pen, Zusa a khasiat mahmah hangin ama cih theih bangmah om tuan peuhmah lo hi.\nZusa zong a tawpna ah, a lamet tawpna ahi Bawngpi kiangah lamet na lianpi tawh huhna ngen dingin ong pai hi. Hih Zusa-thang ciangciang pen Bawngpi aa dingin cihtaak vetlo hi. Tua teh Bawngpi pen kei tawh a kilawm mahmah, a ci a thak ciangin zong aci ka khuat sak zel hi ven, ong huh pelmawh in teh ci-in huhna ong ngen leuleu hi. Ama upmawhna na banglo in a lawm Bawngpi in ,“Na an ding zong nawn dah lel ve, tua hileh thangah awk lo ding hipah nai ve. Na puksih dong ngak le cin zong thangah na awk sangin sauvei nungta zaw samlo ding na hia? Tua teh zong na tha neulua mahmah ai ve, kei dan in a golpi na hih nangin hanciam lel ve.” ci-in nop nehna leh a hi thei ngiatlo dingin thu peuh gen pih in thuhilhna in hoh nei zaw sop hi. Zusa zong lemet bei ong om ta hi.\nTua ni a zankin hun pawl ciangin Zusa-thang ong kisai vat ta hi. Inntek nu zong Zusa awk ta ai ve maw ci-in lawp mahmah na tawh vadelh hi. Khuazan pi hi-in, mei lah pailo ahih manin a khuamial pi mah in Zusa-thang na zawt phei hi. Tua leh Zusa na awk lo-in, a sun aa Zusa ahuh nuamlo Gulpi pen a meilam pan na awk citciat mawk hi. Inntek nu in Zusa sa in a zawt phei leh tua Gulpi in na tu lian hi. Inntek nu zong nasa in ong awng vangvang hi. Gulpi in ong tu hi ci-in a pasal ko hi. A pasal zong singtawngpi khat tawh a Gulpi a lu panin ong satzan pah lian hi. Zusa thangah zusa awk lo bek thamlo in a sun aa Zusa in huhna a nget lai-in ahuh nuamlo Gulpi na awk mawk hi. Bek thamlo Gulpi pen a lu kisat zan in lamet hetloh pi-in sih lawh sawnsawn hi.\nTu in, a inntek nu pen Gulpi in tuta hi mawk ahih ciangin a ci khawng ong bawkin a ci ong na mahmah hi. A vengte in nat veh dingin pai uh a,”Gulgu a leh do zo dingin tha na neih mahmah kul masa hi. Tha neihna dingin na Akpi uh go in la, ngan-huan in a tui dawn lecin tha om mahmah dingin na dampah ding hi.” ci in ngaihsutna pia uh hi. A pasal zong manlang takin Akpi manin a ngawng temta tawh sutan lianin a zi neek dingin ngan-huan pah lian hi. Zusa in huhna a nget laitak in a huh noploh ban ah, atate kiangah Zusa tawh kithuah loh ding a gen ahi Akpi zong ong si ta hi.\nA inntek nu zong, damzo tuanlo ahih manin ong gim semsem ta hi. Cina veh dingin khualam pan a meltheihte ong pai ngeingai uh ahih manin inntek pa in a zindo na dingin inn nuai aa a khawi ahi, a Vokpi a gawhloh phamawh ta hi. A veng papi khat le nih zawn in, a Vokpi uh zong zing le lengla do na dingin ong go petpet ta uh hi. Zusa in Vokpi kiangah huhna a nget lai in, thupi simsak lo in a ihmut suak peuh a thupit sak zawk pen tu in amah mah in sihlawh ta hi.\nA tawpna ah, inntek nu pen ong dam zo tuanlo ahih manin khuapi sungah Zato pi ah puak dingin ong gel ta uh hi. Sum neilo uh ahih manin a inn pam-a a om sa zuak sa sai te kaingah a Bawngpi va zuak ta hi. Sa sai te in zong a Bawngpi kaipah lengleng uh a, a zingciang go in a sa te zuak pah uh hi. Zusa in huhna a nget laitak in a na thuhilh beh ban ah, ahi theilo ding thute peuh tawh a mawhsak ahi Bawngpi zong ong si petpet ta hi. A tawpna ah inntek nu dam zolo in ong si veve hi. Inntek pa in Zusa aom pen awlmawh lo lel ahih manin tua ni pan kipan in Zusa te suakta takin nungta in nuamsa zaw uh hi.\nGalpi nihna hun lai in, leitung ah alau huai pen leh a gilo penpen makaipi khat ahi Nazis Germany te makaipi Adolf Hitler in 1933kum khit pan kipan a gam ong makaih hi. A mah in a thuneih tawh, a langte khempeuh, a mudah mite khempeuh, a diakin bangmah aki sailo thu theilo numei naupang Jews mite 6millions tak cikzet huai tak in that mawk hi. Tua hun sungin German mi Lutherean biakna makai Pastor khat ahi Martin Niermoll in sep ding kilawm pawlkhat a sep khaklohna hangin a kisikna kammal pen minthang mahmah hi.\nNazis Germany te in Communists te a mat hun laitak in, bangmah ka pau kei hi. Bang hanghiam cih leh kei pen Communists hilo hing.\nNazis te in Social Democrats te khempeuh a mat hun ciangin zong, bangmah ka pau tuankei hi. Bang hanghiam cih leh kei pen Social Democrats hilo hing.\nNazis te in Trade Unionists te khempeuh na man leuleu uh hi, kei ka hihleh bangmah ka pau nai tuan kei hi. Bang hanghiam cih leh kei pen Trade Unionists te hilo hing.\nNazis te in Jews minam te khempeuh man in that uh hi, ahih hangin kei bel bangmah ka pau naikei hi. Bang hangciam cihleh kei pen Jews minam hi lo hing.\nNazis te in kei aman dingin ong paita uh hi. A hih hangin kei ong gum ding, kei ong dinpih ding kuamah na om nawnlo hi. Kei ong gum ding khempeuh na kiman khin ta hi.\n(When the Nazis came for the communists, I remained silent; I was not a communist. When they locked up the social democrats, I remained silent; I was not a social democrat. When they came for the trade unionists, I did not speak out; I was not a trade unionist. When they came for the Jews, I remained silent; I wasn’t a Jew. When they came for me, there was no one left to speak out. – By Martin Niermoll)\nZomite in pilna in ih lak ding\n1) Kipawlnate, Pawlpi te, gamvai nasem ki pawlnate, kipawl tuamtuam te khempeuh in haksatna a tuakkha ih mipih I sapih kipawlna khat peuh a om ciangin ki theihmawh bawl lo in, thasial het lo in, itna deihsakna taktawh nasem khawm hatsaknate phul khawm, ma ih pang khop theih ding thupi mahmah hi. Tu tadih aa ih gualzawh nate, ih cihtheihna ih pilna ih siamnate peuh muangin ei a’ ciang bek dingin lem mahmah a kisa zong ki om kha thei hi. Tua bangin angsung theihna lungsim gamtat kalsuan zia in leitung mihing te’ nuntak khuasak ziate a siasak penpen thu bulpi ahihna ih theih ding thupi mahmah ding hi.\n2) Pasian’ bawlsa leitung nate, mihing ganhing singkung lopa te khempeuh a ki zom dimdiam ahi hi. Khat ii haksatna khat ii buainate ah, ih huh ih panpihna hangin ihuh te’ vaipuak a dawn leh a dinpih ih hih ban ah, ei mailam ding lampi a sial kholkhol ei aa dingin na a sem kholkhol, khaici a tuh kholkhol ih hi hi. A tunga Zusate’ tangthu bangin huh thei ding dinmun, pangkhawm thei ding dinmun hi napi in, i huh kei aa ih panpih kei a, ih pang’ khawm diamdiam kei leh, khat ii tuahkhak haksat buaina huhau in nikhat ni teh, ei mailam kikhakna ei’ dongtuahna na hi kik thei veve hi. Ki huh diamdiam in, itna tak tawh kipan pih diamdiam ding a thupi penpen ahi hi.\n3) A haksate, neng’ niamna a thuak ih u ih nau, meigong tagah te, ih lawm le gual, ih tu ih tate’ kiko na awging te ngai-in, ihih theih nate sit hetlo in, bangmah lamet kikna aom ngiatlo itna deihsakna tak tawh ki panpih ki dinpih ciat ni. Tua in mihing hihna ii aman phatna hi-in, tua bek mah tawh mihing te’ manphatna leh thupitna a ki teh ahi hi. Hih bangin thuman thutak tawh ahaksa te na dinpih sawm kei a, na dinpih ngam kei leh, na mihing hihna na pilna na huahna na siamnate in khiatna nei ngiatlo a, na manphatna na thupitna a om vetlo ahi hi.\n4) A dah akapte hehnem inla dinpih in, a haksate dinpih in, thuman a gen ngamte dinpih in, thuman thutak tawh a nungta te dinpih in, meigong tagah te dinpih tawntung in. Amau hangin haksatna lauhuai nate na thuak kha mah ding hi. Ahih hangin tua na dinpihna in mihing na hihna ii a khiatna taktak hi zaw hi. Ni khat ni teh thuman thutak tawh hangsan takin na dinpih nate hangin agah limci mahmah na lo kha, na nekha pelmawh veve ding hi.\n5) Thu man thutak kanlo, it ding vei ding gup dingte gumlo in, a ci thei zawte a thunei zawte lam peuh ah na dinpih khak leh, na gamtatzia na dinmun pen a niam mahmah ahihna a ki lang ahi hi. Nikhat ni teh nang ong dinpih ding kua mah om ong nawnlo kha ding hi.\nNang ee na dinmun koi pen ai hia? Lungdam, Khup Lian Thang\nPrevious: ZAM Thupuak :: 25 Mar 18 (RSD/ UNHCR tawh ki muhkhopna)\nNext: China ah numeino kum 15 aphapan khatin apa temta tawh dawtlum


url: =Zeisu in “Zi” Nei Takpi Maw Leh? - Zomi Adventist Innkuan\nHih bang lai themno khat a om manin Zeisu in zi nei takpi a kici thei ding hiam? Pasian upna sangin up lohna lam a tamzaw den nitumna lam-a press kici peuhmah in hih thu nak gen mahmah uh a, nidangin zong hih bang om ngei zelzel ahih manin lamdang ngaihsut luat loh ding zong hi mai hi. Ahi zongin i Topa Zeisu in “zi nei” cih bang pongmawkte bel a zak mahmah-in zong zak ngam huai lo zelmawk hi. Tu malam a sawt lua nai lo khat-in, Isreal gam ah misi guh kikoihna singkuang (ossuary/bone box) khat kimu ngei a, “Joseph’ tapa, Zeisu’ sanggampa James(Zakoh)” (James, son of Joseph, the brother of Jesus) kici lai gual khat kigelh hi. Mipil thukhente in tua laigual kigelhna “guh bung” pen a taktak mah hiam, cih tuni dong khensat zo nai lo uh hi. Bangbang ahi zongin Jesus cihte, James cihte, Joseph cihte pen kum zalom khat kiim lai hunte a Palestine ah min taang (common names) hi a tua minte a nei mi tam mahmah hi. Tua laigual kigelh “guh bung” a kimuh manin James pen Joseph’ tapa, Topa Zeisu’ sanggampa hi takpi pan se lo hi. Tua lai om-in om ta kei leh, Laisiangtho sung ah kician taka i muhsa ahi hi (Matthew 13:55; Mark 6:3).\nSee also A Hoihpen Adventist Pilna\n(2) Tua laigual giat pen Coptic lai-a kigelh hi a, Greek zong hi lo, Aramaic zong hi lo hi. Kum zalom li (4th century) lai khawnga kigelh hi leh kilawm lai hi. Coptic lai i cih pen tanglai Egypt kampau pan-a hong piang hi a, Africa gam khunglam Egypt kiim-a kizang kampau ahi hi. Topa Zeisu leitung ah a vak lai-in Aramaic kampau-a pau hi a, Amah tawh kisai thute a kigelh cilna peuhmah, a kitei sawnsawnte ahih kei nak leh, Greek kampau vive a kigelh ahi hi. Greek kampau pen tua hun lai a Rome gam sunga kizang kamtaang (lingua franca-common language) ahi hi. Gentehna-in mi khat in Kawllai a kigelh lai khat hong lak henla, tua lai pen a beisa kum thum lai-a kigelh hi henla, tua sung ah, 1662 kum-a si Piancikte (French) mipil mahmah Blaise Pascal pen zi nih a nei na hi zaw mawk, ci-in kigelh leh, leitunga tangthu siam mipil kicite in a sang ding uh hiam? Tua lai lah a omtakpi hi bilbel (Kawllai-a kigelh hi-in tuma kum thum khawnga kigelh hi pan bek!) Tua bang lai tuma kum thum lai khawngin a kigelh tawm pongmawk hangin tua banga a kigelhna tawh tangthu kikhel thei tuan lo ding hi. Tua bangmah hi. “Zeisu in zi nei” i cih theih nadingin tua lai themno kicing, kician zo peuhmah lo hi.\n(3) Tua ban-ah, hih lai pen kum zalom 2,3,4 lai hunte a thu-ummite leh Christian thu upna tawh a kituak lo, pawlpi puallam a laang mahmah Gnostic upna sunga kigelh lai namte hi, cih zong kimu lai hi. Gnostic Gospel kici “Gospel of Thomas, Gospel of Philip, Gospel of Mary, Gospel of Judas cihte pawl tawh a kibang lai kigelh khat ahihna kimukhia hi. Nungzuipite leh amau’ nungzuite’ gelh, Pasian’ humuap hi, ci-a kiciamteh/sang Laisiangtho Thak sunga laibute tawh a kihuang hiamhiam pian-a kigelh laite hi a, tanglai-a kipan kisang lo hi. Princeton University-a Harrington Spear Paine Professor of Religion Elaine Pagels [The Gnostic Gospels (1979), Adam, Eve, and the Serpent (1988), The Origin of Satan (1995), Beyond Belief: The Secret Gospel of Thomas (2003), Reading Judas: The Gospel of Judas and the Shaping of Christianity (2007), and Revelations: Visions, Prophecy, and Politics in the Book of Revelation (2012) cih laibute a gelh nu] bang pian-a Gnostic Gospels tawh kisai laigelh pawlkhat longal in Gospel taktak bangin kisang zenzen lo hi.\nSee also A SANGNA LAM KA KAHTO HI\nTua ahih manin Coptic lai a kigelh tua laigual giat khawng a kigelhna papyrus tunga a khiatna tawmkhat a kikhia thei lai mal nih mal thum hangin lunghihmawh nading om peuhmah lo a, ihmut mawh nading hi lo hi, cih i gen nuam hi. A kician lua mahmah Pasian Khasiangtho in hu a muap Laisiangtho sunga kigen thute i up ding leh i lungmuan mahmah ding kisam hi.\n(2012 Kum October/November UPNA LAIGIL adinga ka gelh hi. ZKK)\nTags: Rev. Zam Khat Kham\nPrev post Thupha Natna


url: =Penang khuasung ah Saturday ni tui nai 12 sung pailoding :: ZOMI DAILY\nposted on 30 November 2017 at 10:18 am UTC+9:30 Lomkholna: Malaysia, News, Sawltak, World\nMalaysia, Penang khuasung ah hongtungding Saturday ni ciangin tuizawn ki puahphading ahih manin nai 12 sung tui pailoding cih theStar te’n genkhia uhhi. Tui apailohding hunpen Saturday zingsang 9am panin nitaklam 9pm dong ahihi.\nPenang khuasung Jalan Permatang Damar Laut leh akiim apaam aom 18 Locations sungteng ah tui pailoding ahih manin, ki ginkholhding thupi hi.\nTui apailoh nading vengteng pen Diamond Valley industrial area, Jalan Permatang Damar Laut, Taman Sri Bayan, Desa Wangsa, Taman Sunway Cassia, Jalan Kekabu, Taman Kekabu, Permatang Damar Laut phases 1 and 2 cluster housing, Kampung Permatang Damar Laut, Kampung Permatang Tepi Lau cihteng ahihi.\nHihvai tawh kisai in thunei ahi Penang Water Supply Corporation Bhd chief executive officer Datuk Jaseni Maidinsa in agenkhiatna ah Public Works Department te’n lampidung ah akikhung tuizawn te puahphading, Upgrade bawlding cihi. Batu Maung leh Jalan Sultan Azlan Shah kikalsungteng tuizawn puahphatna kineiding ahih manin, tui nai 12 sung pailoding hi ci’n genkhiakhol uhhi.\nTua bangin tuizawn puahphatna kineiding ahih manin, 600mm Mild Steel Water Supply Pipeline tengkhempeuh ki khakcipding ahih manin, tui apailoding ahihi.\nMore: Penang Construction Site ah akivulhnelh misi luang 8 kimukhiata, Myanmar 3 kihel\nHih tuizawn puahphatna hangin nai 12 tui apailoh hunsungin Water Consumers 11,568 te’n tui ngahloding uhhi. Tua ahih manin, atungah akigensa vengsung aomte’n tui akicing in zatding kholsa in koihding thupi hi ci’n thunei te’n zasak uhhi. Penang khuasung, atung a vengsung ah aomkha te naki gingkhol un. Sawltak #zomidaily\nPrevious: Yangon, Kyaikkasan tualpi ah Pope Francis thugenna leh Cardinal Charles Bo Thanksgiving speech\nNext: US Tourist 2 tawka dawksak in Temple tawh Photo kizaih, kum 5 bang thong kiatheiding


url: =US gamsung aom LA Airport in Hand Luggage sungah thau aomlam mukhia zolo :: ZOMI DAILY\nposted on 21 April 2017 at 9:33 pm UTC+9:30 Lomkholna: News, Sawltak, USA, World\nUS gamsung aom vanlengtual minthang mahmahkhat ahi Los Angeles International Airport (LAX) aom Security Scanner te’n numei khat avansung ah thau apuaklam theilo, mukhia zolo cimawk uhhi.\nBBC te genna ah USA panin palik numei “Policewoman” khat a naseploh hunsung Vacation khualzinding in kithawikhia hi. Los Angeles International Airport (LAX) panin Taiwan gam zuanin azinkhia hi a, akhuttawi Hand Luggage sungah thau khat leh thautang 6 akoihlam phawkkhalo in puasuakkha hi.\nAhi zongin Los Angeles International Airport ah akhuttawi Hand Luggage pen Security Screening akisit ciangin asungah thau aomlam mukhiazolo uh a, vanleng tungah tuangsak uh cimawk hi.\nTua palik numei pen Santa Monica Officer Noell Grant kici khat hi a, kum 42 aphakhin khat ahihi. Taiwan atun ciangin avanlak ah thau leh thautang apuaklam phawkpan hi.\nAmanzong thunei Local Authorities te’n kiangah athupiang teng genin avanlak ah thau apuakkhaklam genpah a, ahi zongin hihvai asiang mateng in Taiwan panin ki ciahkhiasaklo hi.\nUS Federal Officials inzong hihvai tawh kisai in Los Angeles International Airport in “Security Procedures” limtak zuilo uhhi ci’n genkhia hi.\nUS Transportation Security Administration (TSA) panin thunei te’nzong agenkhiatna ah Los Angeles vanlengtual ah Standard Procedures limtak zuilo uh ahih manin, Airport Checkpoint ah hiamvan “Firearm” khat khahsuah uhhi ci’n genkhia hi.\nTSA panin Nico Melendez in agenna ah Police Officer nupen palik khat ahihna tawh amanlang diakin “Expedited Security” akibawl hizenzenlo a, angeina mahbang in “Regular Screening Procedures” akibawl cihi. Tuabang kawmkal ah thau leh thautang apuaklam pen kitheilomawk ahih manin, LAX te Security System pen lamdang kisa mahmah hi.\nOfficer Noell Grant pen nasep khawlhunsung Vacation zangding in nungkal sungin azinkhia hi a, Los Angeles panin Taipei, Taoyuan International Airport ah vanleng laihding in atung ahihi.\nTaipei panin Thailand ah Family Holiday hunnuam zangdingin alengsuakding himahleh avansung ah thau apuaklam akiphawk ciangin Airport Security te genkhiapah a, ahi zongin athu aven mateng Taiwan panin ki lengkhiasak ngamlo mawk hi.\nNoell Grant pen Santa Monica Police Department ah palik asepzawh kum 8 bang hikhinta a, hih buaina Incident hangin anasep asukha diam? Dann atuakdiam, Disciplinary Charges aomdiam cihpen kitheician nailo hi.\nRelated: Australia gamsung aom Airport te ah Security Check ki limbawl mahmahding\nAmuanhuai mahmahding in aki lamen US Security System zong khatveivei kisapna omthei veve mawk hi. Hih buaina hangin Los Angeles International Airport zong mindaituam mahmah uhhi. Migilo ngongtatsawm khat himawkleh… ZD Sawltak #zomidaily\nPrevious: Yangon aom “The Iron Rose” Journal Editor athatpa ki theita, zi angkawm vaihang akithat nahizaw\nNext: Thakhat-a Na Kisap (The Immediate need) ~ Evan. Suangh Dal\nUS papi khatin atanu kawnggak tawh zepgawp in asamzong mettolsak\nTulaai Leitung Thuthang Tuamtuam Updates October 14, 2014\nGam aki halhal nawnloh hunciang ~ Tuang Za Khai\nPumzaw Natna (Liphiat) pianma hong kihilkholh zia nam (6)


url: =Zomi leh Refugee nuntaakna :: ZOMI DAILY\nZomi leh Refugee nuntaakna\nposted on 25 November 2014 at 3:02 pm Lomkholna: Article, Refugee, Zomi\nRefugee nuntaakna ih cih pen a guallel mahmah nuntaakna a hihi. Zomite bang hangin Refugee nuntaakna sung tung ih hiam cih thu gen masa phot dih ni. Hih dotna mi tampi in a dawnkikna ah “Ka zawn man hi” ci tek uh hi. Himah hi. Bang hangin Zomite zawng ih hiam? Cih thu kidong kik leuleu lehang a dawnna nam nih om thei hi.\n1. Pasian zia panin en lehang Zomite’n a nungta Pasian ih biak zawh kum 100 val khin napi gina biak lo hi hang. Citak lo thumaan lo ih hihman in Pasian hong thuhilhna a thuak ih hihi. Pasian gina biak lo ih hihmanin Kawl kumpite’n ei Christian te hong gawt bawl pah a, Pasian in Training hong pia hi cileng maan pen ding hi.\n2. Leitung lam pa’n en leuleu lehang hong uk Kumpite gitnat loh hangin gammite zawng hi hang. Nuntaak theihna ding zongin Refugee nuntaakna sungah Zomite a tung ih hihi cih ding hong hi leuleu hi.\nLeitung gam ki uknate en kawikawi lehang a duhhop lo a huaiham lo, thumaan thutak leh Itna tawh kimakaihna gamte bekah gammite’n nopsakna ngah uh a, kilemna om hi. Etteh ding ih muh gam pawlkhat om a, tua gamte pen a nungta Pasian biakna gamte mah hi pha deuh hi. Leitungbup ah thumaan Pasian a tenna mun USA gam ahihmanin Refugee te aa ding thu vaihawmna phualpi suak pah hi.\nGam khempeuh lakah Singapore gam a neu pen pawl hi napi hau penpen hi. A gam leitangah bangmah piang lo hi. Asia gam ah Kawlgam leisung sum piang tam pen napi a zawng penpen gam suak hi. Bang hangin Singapore gam hizah in hau thei hiam cih thu ka siapipa Rev. Tow ka dot ciangin “Singapore kumpi thumaan in pil hi” hong ci hi. Shwepidaw ciliang napi Kawlgam pen bang hangin hizah in zawng hiam cih kidong lehang a dawnna pen hih a hihi, “Gam uk kumpite gitnat loh thumaan loh man hi. Gam uk ding kituh in kisuam kithat uh a, gam mite tungah itna leh hehpihna nei lo uh hi”.\nA guallel Refugee nuntaakna sungah pawlkhatte khuangaih vei-in gui awk in a sih lawh tampi om uh hi. Innkuan sung kitam zaan in kikhen thaang ahihman in meigong tagah tam semsem hi. Pilna lamah hitaleh na khempeuh ah hamsatna namkim tawh migam milei ah simmawh bawlsiatna kithuak hi. Thuum theih hilo in haksa pipi mahin thuak keeikaai a, khitui naptui tawh anelehtui kine in a kidawn ahihi. Tua ahihleh Zomite aa ding lametna om nawn lo maw? Om lai hi. Khat bek om lai hi. Tua pen “Pasian zia” ahihi. Ih tu ih tate’n gam thumna ah pilna siamna va sin ding uh a, Pasian in hun asak ciangin Zomite hong don kik veve ding hi cih lametna khat bek om lai hi. (Jer. 29/10,11)\nRefugee a suak khin Zomite’n Pasian tungah ih thumaan lohna leh ih gitnat lohna teng kisikkikna tawh thuum kik ni. Pasian maiah ih picin ciangin Pasian in hong kankik ding cih um in Zomite hanciam in thungetna tawh ngaksiam ni.\n(Ph. 010 2733 438) Email:amosgo10@gmail.com\nPrevious: Laisiangtho vai kupna ~ Rev. Gin Khan Nang\nNext: ZYA Weekly News :: 21 November 2014\nU Thangbawi (Sia Pau Cin Thang) lungzuan sialna\nTurkey, Istanbul ah Bomb nihvei puakkham, mi 29 sikhin, 166 liam ~ ZD\nNa hauhnop leh Kawlgam ciah in\nZomi Thulela Laibu ~ Pu Zokhai